
מושב שלישי
<פרוטוקול מס' 192>
מישיבת הוועדה לענייני ביקורת המדינה
יום שלישי, י"ט בטבת התשע"ז (17 בינואר 2017), שעה 10:30
<סדר היום:>
<שיקום נכי נפש בקהילה - דוח מבקר המדינה 66ג - ישיבת מעקב>
נכחו:

<חברי הוועדה:> 
קארין אלהרר – היו"ר

מירב בן ארי 

איל בן ראובן

חברי הכנסת:
דב חנין

אורלי לוי-אבקסיס

נורית קורן
<מוזמנים:> 
	דן בנטל
	–
	מנהל אגף, משרד מבקר המדינה

	דנה לוי-ווטשטיין
	–
	מנהלת ביקורת בכירה, משרד מבקר המדינה

	משה בר סימן טוב
	–
	מנכ"ל משרד הבריאות

	רונית דודאי
	–
	מנהלת תחום השיקום בבריאות הנפש, משרד הבריאות

	ציפי הלמן
	–
	מנהלת האגף לביקורת פנים, משרד הבריאות

	ד"ר קרן זליכה
	–
	עוזרת רפואית למנכ"ל, משרד הבריאות

	אביגייל וייס
	–
	מפקחת ארצית על מעונות, משרד הרווחה והשירותים החברתיים

	נחום עידו
	–
	מנהל השרות לדיור תומך, משרד הרווחה והשירותים החברתיים

	ליאור קוטלר
	–
	רפרנטית באגף תקציבים, משרד האוצר

	איה דביר
	–
	רפרנטית בריאות הנפש, משרד המשפטים

	נילי ויצמן
	–
	רכזת שיקום ארצית, המוסד לביטוח לאומי

	יצחק רוזנר
	–
	עובד סוציאלי, איגוד העובדים הסוציאליים ונציג הרווחה, אור יהודה, מרכז השלטון המקומי

	סילביה מדניקוב
	–
	יו"ר עמותת עוצמה - פורום ארצי של משפחות נפגעי נפש

	עמית פל
	–
	עובד סוציאלי בקרה, מחוז ירושלים, לאומית שירותי בריאות

	ריבי צוק
	–
	שופטת בדימוס, חברת הנהלה, עוצמה - פורום ארצי של משפחות נפגעי נפש

	נילי אהרונוב
	–
	עובדת סוציאלית, חברת הנהלה, עוצמה - פורום ארצי של משפחות נפגעי נפש

	יוכבד צובוטרו
	–
	חברת הנהלה, עוצמה - פורום ארצי של משפחות נפגעי נפש

	ד"ר עדית סרגוסטי
	–
	רכזת תחום בריאות הנפש, ארגון בזכות (המרכז לזכויות אדם של אנשים עם מוגבלויות)

	שאול בוארון
	–
	יו"ר פורום הפסיכולוגיים והעו"ס בבריאות הנפש למען רפורמה מטיבה

	חיה מלצר חכם
	–
	עורכת דין, מזכירת פורום הפסיכולוגיים והעו"ס בבריאות הנפש למען רפורמה מטיבה

	נועם טלר
	–
	חבר ועד מנהל, פורום הפסיכולוגיים והעו"ס בבריאות הנפש למען רפורמה מטיבה

	שרה מרגוליס
	–
	שוברים קשירה

	סבטלנה מרגוליס
	–
	נכת נפש

	קרן אור ורד דורי 
	–
	מתמודדת חיפאית ותרפיסטית לילדים עם קשיים

	מיכל בסן
	–
	מתמודדת 

	פלורה קוך דבידוביץ
	–
	מרכז המחקר והמידע של הכנסת


<ייעוץ משפטי: >
תומר רוזנר
<מנהלת הוועדה:>
חנה פריידין
<רישום פרלמנטרי:>
ר.כ., חבר המתרגמים
<שיקום נכי נפש בקהילה - דוח מבקר המדינה 66ג - ישיבת מעקב>
<היו"ר קארין אלהרר:>
בוקר טוב לכולם. אני מתכבדת לפתוח את ישיבת הוועדה לענייני ביקורת המדינה. היום 17 בינואר 2017, י"ט בטבת התשע"ז. נושא הדיון הבוקר, שיקום נכי נפש בקהילה. דו"ח מבקר המדינה 66ג'. זו ישיבת מעקב לדעתי השלישית למינינו.

אני רוצה לברך את מנכ"ל משרד הבריאות, מר משה בר סימן טוב, שמכבד אותנו בנוכחותו, את המתמודדים שהגיעו, המבוגרים, את חברות וחברי הכנסת הפטפטנים הבוקר. 

זה דיון רביעי כאמור. הנושא הזה חשוב. אני חושבת שהוועדה הראתה את מחויבותה לנושא הזה 
ואני מודיעה בצורה שאני גם אעמוד מאחוריה, שאנחנו נמשיך לקיים דיונים עד שאנחנו נראה שהמצב השתנה לטובה. 

<נורית קורן (הליכוד):>
אני רק מבקשת, כשאת עושה דיונים כאלה, אני יושבת ראש ועדת המשנה לבחינת הרפורמה בבריאות הנפש, אז להזמין אותי.

<היו"ר קארין אלהרר:>
חברת הכנסת קורן, מכיוון שאת לא חדשה בבניין, את יודעת שהדיונים מפורסמים בפורטל הוועדה וכולם מוזמנים.

<נורית קורן (הליכוד):>
אני מבקשת אקסטרה להיות מוזמנת.

<היו"ר קארין אלהרר:>
טוב. מאז הדיון הקודם התבשרנו שמשרד הבריאות שינה את הטופס שהוא שולח למתמודדים לאחר ועדות השיקום ומיידע אותם באשר לאפשרות שלהם להגיש ערעור ואני מברכת את משרד הבריאות על השינוי הזה. ייאמר עוד לזכותו של משרד הבריאות, שהוא עונה לוועדה. באמת ממצטייני המשרדים הממשלתיים. יש לנו התכתבות ענפה. זה לא קורה עם הרבה מאד משרדים וזה מוזר שהגענו למקום הזה, אבל אנחנו מודים - - -

<דב חנין (הרשימה המשותפת):>
משרד הבריאות אגב מצטיין גם בתשובות לשאילתות של חברי כנסת. 

<היו"ר קארין אלהרר:>
אז יש לברך על כך.

<משה בר סימן טוב:>
תודה רבה.

<היו"ר קארין אלהרר:>
באמת יש לברך על כך. זה לא דבר שבשגרה וזה ה-למרבה הצער, שזה לא דבר שבשגרה.

תראו, עולה מהדו"ח שאנחנו דנים בו, תמונה מאד לא פשוטה. הייתי אומרת אפילו קשה. רק כ-50% מהאנשים שמקבלים זכאות מהוועדות הרפואיות מנצלים אותן. ועדות שיקום, סליחה. ובאמת אנחנו חוזרים על כל הנתונים חזור ואמור. תקציב מדינת ישראל לבריאות הנפש הוא 5% מסך תקציב הבריאות, ואני מאד מקווה, אדוני המנכ"ל, שהיום תבשר לנו בשורות טובות אחרי תקציב 2017-2018 שעבר. 

בעוד שבמדינות נאורות, שאנחנו רוצים להשתוות אליהן, במיוחד לעניין תקציבים, אז התקציב הוא פי שניים. זה 10% מתקציב משרד הבריאות.

<מירב בן ארי (כולנו):>
חם פה נורא.

<היו"ר קארין אלהרר:>
צודקת, אחותי.

<מירב בן ארי (כולנו):>
אני באתי מבחוץ, זה כמו איזה - - -

<היו"ר קארין אלהרר:>
כן.

<משה בר סימן טוב:>
בלי להיות במצבה, אני גם יכול להבין.

<היו"ר קארין אלהרר:>
בואו נאוורר. וכמו שאמר חברי, חבר הכנסת דב חנין בדיון הקודם, אולי זה יכול ללמד שכולנו במצב בריאות נפשית מצוין, אבל אני חלקתי עליו אז ואני חולקת עליו גם היום בעניין הזה. באמת, מדינת ישראל שעברה גם מלחמות, גם אירועים ביטחוניים, גלי טרור ומעבר לזה גם מוגבלות נפשית אורגאנית, אנחנו צריכים לדעת לתקצב את זה יותר טוב.

אני מקדימה ואומרת, הדיון יתמקד היום ביישום חוק שיקום נכי נפש בקהילה, לא ברפורמה, שאני בטוחה שאפשר לייצר לעניין הרפורמה - - -

<נורית קורן (הליכוד):>
זה קשור ביחד.

<היו"ר קארין אלהרר:>
לפחות אותו מספר דיונים. אנחנו רוצים לראות איך הדברים התקדמו. כמה ועדות ערר מתקיימות, איפה הן מתקיימות בשלב הזה. הנגשת השירותים לאוכלוסיות השונות, ביניהן למגזר הערבי. ואנחנו בעיקר רוצים לוודא שכל הדברים שהובטחו אכן מתקיימים.

תראו, העובדה שמגיעים רק 50% לנצל את הזכאות שלהם, זה בגלל חוסר במתאמי טיפול. התכנסות של ועדות תכנון שלוקחות המון זמן מעוד סיבות. הדו"ח של משרד הבריאות אינו נוהג להפחית את התשלומים ליזמים בגין ליקויים ואי עמידה בתנאים ההסכמיים. הוא לא מממש את כלי האכיפה שלו, ובעניין הזה אמרתי גם בדיון הקודם, משרד הבריאות הוא הרגולטור. 

לרגולטור יש שוט, שהוא תנאי המכרז או תנאי ההסכם ובעיני ראוי שהוא יעשה שימוש בכלי הזה. זה בשונה נגיד מהוועדה לביקורת המדינה, שיכולה לדבר ולבקש וכו', אבל בסוף זה הדבר היחיד שהיא יכולה לעשות. הרגולטור, הביצועיסט, אמור לעשות יותר מזה. 

אני רוצה לומר שהתגובה של משרד הבריאות לדו"ח הזה הייתה מאד מפורטת וגם מאד אמיצה. זה לא דבר של מה בכך לבוא ולהודות שיש בעיות וצריך לטפל בהן ובהרבה מקומות הייתה הסכמה עם הביקורת; ואנחנו באמת רוצים, ואני בטוחה שסביב השולחן הזה יש הסכמה מה שנקרא מקצה לקצה, שצריך לשפר וצריך לעשות והשאלה רק איך עושים את זה בזמן הקצר ביותר. אז אנחנו באמת רוצים לראות שזה קורה. 

אני רוצה להעלות עוד נקודה. יש הרבה מאד אנשים שמאובחנים עם מוגבלות נפשית. אלף חלקם נמצאים בבתי חולים פסיכיאטריים שלא לצורך וזו נקודה קשה וכאובה; ואפשר וצריך למצוא להם מסגרות מתאימות בקהילה. 

הדבר השני, יש מסגרות שהן כאילו בקהילה, אבל הן לא באמת קהילה, שהן גם לא מתאימות לאלה שנמצאים שם. המטרה, אני חושבת גם מבחינת עלויות, גם מבחינת הרצון שלנו כחברה, לא רק לומר שוויון כסלוגן, אלא גם לממש אותו הלכה למעשה, הוא לראות שאנשים נמצאים בסטינגס שמתאים לצרכים שלהם מחד; וגם לראות אותם כמה שיותר חלק מהכלל. וגם בעניין הזה אני מאד מאד אשמח לקבל תשובות.

אז נציג משרד מבקר המדינה, תרצה לומר משהו בשלב הזה?

<דן בנטל:>
כן, נוכל או להציג את הדו"ח אם את רוצה, או רק כמה מילים.

<היו"ר קארין אלהרר:>
אנחנו הצגנו אותו ודנו בו. אנחנו בדיון מעקב, אז בבקשה.

<דן בנטל:>
אז אני רק אגיד כמה מילים, שמבקר המדינה נותן לתחום הזה עדיפות מאד גדולה, ולראייה זה חמישה דוחות שנתיים שאני חושב שזה באמת שיא של נושא אחד שמבקר המדינה עוסק בו. לצערי הדו"ח הראשון היה לפני 15 שנה ואנחנו חוזרים על אותם ממצאים. זה מה שעצוב. 

כלומר מישהו פה לא מרים את הכפפה ולא פועל כמו שצריך והליקויים הם באמת חמורים, כאשר הליקוי העיקרי אולי הוא לשים יותר אנשים בתחום הזה. שיעור המיצוי מצחיק. גם אחרי שאותו נכה נפש כבר עובר תהליך כל כך ארוך, 50% לא מנצלים ואחרי זה לא נכנסים לשום מסגרת. 

אז אני חושב שמשרד הבריאות צריך להתעורר. פשוט להתעורר.

<אורלי לוי אבקסיס (ישראל ביתנו):>
אתם יודעים לזהות לגבי אותו בן אדם שעושה את כל התהליך וכבר קיבל את הסל, מה החסם העיקרי שהוא בעצם לא ממצה את הזכויות שלו?

<דן בנטל:>
אנחנו הערנו על זה בתור ממצה. תיכף נשמע.

<קריאה:>
חוסר ידיעה.

<קריאה:>
חוסר כסף ותקציב. 

<היו"ר קארין אלהרר:>
רגע, רגע, זה לא עובד ככה בוועדה.

<דן בנטל:>
גם המשרד לא ידע. בתקופת הדו"ח כתבנו שעל 50% הם לא יודעים למה. אולי עכשיו הם יודעים. אולי.

<היו"ר קארין אלהרר:>
טוב. אני אגיד מה הסדר. אנחנו ניתן למנכ"ל משרד הבריאות להציג את עיקרי הדברים ואז נשמע את המתמודדים וחברי הכנסת לסירוגין. לבסוף נרצה לשמוע את התשובות ממך. בבקשה אדוני.

<משה בר סימן טוב:>
טוב, דבר ראשון נתחיל בתודה לוועדה ותיכף תודה גם ל - - -

<קריאה:>
גם למשפחות של המתמודדים. ביקשנו גם זכות דיבור.

<היו"ר קארין אלהרר:>
כן, כן, המשפחות.

<דב חנין (הרשימה המשותפת):>
היא אמרה. 

<משה בר סימן טוב:>
אז דבר ראשון תודה לוועדה שמקיימת את הדיונים. אנחנו באים לפה להרבה מאד דיונים שהם לא פשוטים עבורנו, אבל תמיד הדיונים הם ענייניים ואנחנו מבחינתנו תמיד רואים בזה הזדמנות להשתפר. 

את ציינת קודם את משרד הבריאות לשבח. נמצאת פה גברת מירי כהן, היא יצאה? היא הבן אדם שצריך להוקיר לו. היא בסוף עובדת על הקשר עם הכנסת וזה באמת דבר ראשון - - -

<דב חנין (הרשימה המשותפת):>
אז באמת אנא תעביר בשם כולנו את ההערכה לזה שאנחנו יודעים שהמשרד שלכם עונה לפניות שלנו, לשאילתות שלנו בזמן וזה דבר שאנחנו מעריכים, במיוחד כשאנחנו משווים את זה למשרדים אחרים.

<משה בר סימן טוב:>
אני מודה לכם מאד על הציון הזה לטובה ואני אעביר את זה בהחלט לאנשים. אני רוצה לומר תודה באמת גם לאנשי מבקר המדינה, למרות שוב, הדברים הלא פשוטים והאמירות שהדברים הם חוזרים. מבחינתנו מרבית או כמעט כל הדו"חות שאנחנו מקבלים, הם מבחינתנו סוג של מפת דרכים, פרוז'קטור שאנחנו מצליחים להאיר על הרבה נקודות כואבות. יש הרבה נקודות שאנחנו יודעים שהן כואבות, אבל לבד אנחנו לא מצליחים לעורר את השיח הציבורי לגביהן; ועצם זה שמתכנסים, שיש גם דו"ח של המבקר וגם יש דיון בוועדה, זה בסוף כוח מניע עבורנו.

לפני שאני אגש לגופו של עניין, אני כן אומר וצריך לומר שנים דברים. דבר ראשון, שיקום זה נקודת האור במערכת בריאות הנפש שלנו. אני חייב לומר גם ברמה בין לאומית. היה לנו בשבוע שעבר ביקור של נציגים מאוקספורד, שדיברו על ההגבלות בבתי החולים הפסיכיאטרים. אנחנו הרי ממקדים לזה הרבה מאד קשב ואנחנו כבר רואים גם תוצאות, אבל רצינו לעשות גם הדרכה. בנוסף למשאבים ותודעה, רצינו שגם תהיה הדרכה לצוותים והבאנו אנשים מאנגליה, שהיא המגדלור לצורך העניין בעניין הזה. 

אני אומר לכם, מערכת השיקום שלנו היא 20 שנה קדימה לעומת מערכת השיקום שלהם. אין להם מערכת שיקום, בטח לא מפותחת כמו שלנו. יש להם אולי אשפוזים ארוכי טווח ברמות כאלה ואחרות, אבל מערכת שלפחות בתפיסה שלה, גם אם יש הרבה מאד קשיים בדרך, האוריינטציה שלה היא לשלב בקהילה. את זה אין להם וצריך עם כל הביקורת שיש על הרבה מאד דברים, לזכור גם את זה.

דבר אחרון, דיברת על משאבים ומשאבים יחסיים. אמרתי את זה אתמול בוועדת העבודה, אני אומר את זה בהרבה מאד מקומות. אנחנו חיים במערכת שאני מגדיר אותה כאנורקטית מבחינת היקף המשאבים שיש לה. בסוף אתם יודעים פה, רק על הנושאים שאנחנו דנים פה, מחדרי מיון ואורכי תורים לניתוחים וצפיפות בבתי חולים והרבה מאד דברים, אנחנו צריכים עם ה-60% מה—7.5% - הוצאה לאומית לבריאות. שני המספרים האלה הם כמעט הכי נמוכים בעולם המערבי. גם ה-7.5% הוצאה לאומית לבריאות, גם ה-60% שהולך מכספי ציבור. עם המעט הזה אנחנו צריכים, את השמיכה הזאת אנחנו צריכים למתוח על הרבה מאד דברים.

אבל כמו שאמרתי, אנחנו רואים בשיקום דבר חשוב. אנחנו לא מגלגלים את האחריות. הרבה מאד מהדברים הם בתחום שלנו והתודה האחרונה שאני אגיד זה לגברת רונית דודאי, שיושבת פה.

<היו"ר קארין אלהרר:>
מגיע לה.

<משה בר סימן טוב:>
וברשותך אחר כך היא גם תשלים את דברי, כי אני אדבר קצת בכותרות ובסוף את העבודה היא עושה והאגף שלה והם עושים את זה במסירות גדולה ומתוך תחושת שליחות.

אנחנו היינו פה – אני חושב שהדיון האחרון היה כמעט לפני שנה, יכול להיות שאני לא מדייק לחלוטין. 

<דן בנטל:>
באוגוסט.

<משה בר סימן טוב:>
אז אוגוסט. לא האחרון. 

<היו"ר קארין אלהרר:>
האחרון.

<משה בר סימן טוב:>
הדיון שאני הייתי בו היה לפני איזה שנה.

<היו"ר קארין אלהרר:>
לא, אתה היית בראשון ומאז קיימנו עוד שלושה.

<משה בר סימן טוב:>
אוקיי, ומאז היו דיונים. אז הדיון שאני הייתי בו היה לפני שנה ואז אמרנו לכם שאנחנו מזהים ובסך הכל יש פה הרבה מאד דברים שצריך לטפל בהם; ומבחינתנו הדרך היא כן לבחון נושאים שבהם אנחנו רוצים להתמקד, כדי להביא לשיפור ממשי.

אני אדבר בעיקר על שלושה דברים. יש עוד דברים שצריך לדבר עליהם ואז אני אבקש מרונית להרחיב ולפרט. 

דבר ראשון – ובעיני הוא החשוב ביותר – זה קהילה משקמת. הסיבה שהוא החשוב ביותר, זה כי הוא מועיל גם למערכת הפסיכיאטרית, הוא מועיל גם למערכת השיקום. אנחנו צריכים לפתוח את עולם השיקום בפני אנשים נוספים, שהיום תמהיל השירותים שאנחנו נותנים לא מספיק, וכתוצאה מזה אנחנו רואים אותם בבתי החולים לבריאות הנפש או במגורים הטיפוליים או במחלקות אחרות. זה גם יוצר בעיה בבתי החולים וגם עבור האנשים האלה, עבור המטופלים האלה, המקום הנכון עבורם הוא להיות בקהילה. 

אז כחלק מהתכנית שלנו בתקציב 2017-2018 אנחנו מתקצבים בבסיס פתיחה של מסגרות לקהילה משקמת. זה יעשה טוב גם לשירות, כי אנחנו נכניס לארגז הכלים של השיקום עוד כלים שהם יותר אינטנסיביים ונוכל אחר כך גם להפיץ אותם במעלה הרצף; וזה גם שוב, נוגע באחת מהנקודות המרכזיות על הביקורת כלפינו, שהמערכת הזאת לא מספיק פתוחה.

דרך נוספת שבעזרתה אנחנו מנסים גם לתת יותר מענים וגם לקרב אותם יותר לקהילה - ועל זה גם התייחסת בדברים של - זה מכרז הדיור. עכשיו אני אומר, יש לגביו עתירה והנושא נמצא בבית משפט. אני לא אתייחס ואני לא חושב שכאן זה המקום הנכון להציף את המחלוקות בינינו לבין הספקים, אבל אנחנו רואים את עצמנו באמת כרגולטור וכמתכנן שירותים. אנחנו נחושים לעשות את המעבר הזה. אנחנו נחושים לעשות אותו, כשהספקים מתוקצבים באופן הוגן, כי בסוף הדברים האלה משתרשרים למטופלים ואנחנו רוצים לקיים כמובן את השיח הזה, בין אם הוא יתבצע בבית משפט או בכל מקום אחר, בצורה מכבדת.

<מירב בן ארי (כולנו):>
משה, רק חשוב גם להגיד, כי גם דיברנו על זה בשבוע שעבר אני ואתה, מה הצפי של העתירה, כי הרי גם התכנית לבוא בסיוע בשכר דירה לנכי נפש תקועה בגלל העתירה הזו. אולי לפחות לוועדה - - -

<משה בר סימן טוב:>
אני לא רוצה פה - - -

<מירב בן ארי (כולנו):>
לא, אל תפתח את הדיון, אבל רק צפי.

<משה בר סימן טוב:>
אני לא רוצה לפתוח את הדיון. אני אומר שאנחנו נמצא דרך לתת מענה גם לסוגית שכר הדירה. 

<שאול בוארון:>
אבל אתם לא מוצאים בינתיים.

<היו"ר קארין אלהרר:>
אדוני, רק לחברי כנסת מותר להתפרץ. הפריבילגיה היחידה. חוץ מזה אסור להם כלום.

<משה בר סימן טוב:>
התכליות של המכרז הזה הן רבות. דבר ראשון באמת שיהיה לנו יותר מסגרות, זה הדבר הבסיסי, ודבר שני שהמסגרות יהיו מסגרות של הדור החדש, שהן יותר קטנות, יותר משולבות בקהילה וגם יותר מותאמות לאוכלוסיות שבהן, בגלל שהמוצא הוא קצת גנרי, הן לא מצליחות למצות את הזכאות שלהן, אם זה האוכלוסייה הערבית, האוכלוסייה החרדית וגם אוכלוסיות אחרות. אז זה התכלית. אנחנו מתמודדים עם קושי בתהליך הזה, אבל אנחנו בהחלט נחושים לעשות את זה. 

דבר נוסף זה מיצוי זכויות. מקדם מיצוי הזכויות החשוב ביותר – אנחנו לא מסתפקים בו – אבל הוא החשוב ביותר – זה הרפורמה בבריאות הנפש. כי בסוף הרפורמה יצרה אינטרס חזק מאד לקופות החולים, לגרום לאנשים - - -

<אורלי לוי אבקסיס (ישראל ביתנו):>
בתנאי שמעבירים את הכסף באמת צבוע לרפורמה בבריאות הנפש.

<משה בר סימן טוב:>
לא, בלי קשר.

<אורלי לוי אבקסיס (ישראל ביתנו):>
זה מאד עם קשר, כי אם בסופו של דבר הכסף לא מגיע לשם, אז- - -

<משה בר סימן טוב:>
לא, חברת הכנסת אורלי לוי, ברגע שהוא מעביר מישהו לשיקום, הוא חוסך לעצמו הוצאה. זה אינטרס כספי שלו. זה אינטרס כלכלי ישיר. 

<אורלי לוי אבקסיס (ישראל ביתנו):>
אתה רוצה לדבר על מה קורה בפריפריה עם פתיחה או אי פתיחה או מה נקרא טיפול - - -

<משה בר סימן טוב:>
חברת הכנסת לוי, אנחנו מדברים ואנחנו - - -

<אורלי לוי אבקסיס (ישראל ביתנו):>
שיושבים - - - בתהליך טיפול?

<משה בר סימן טוב:>
אנחנו מדברים הרבה על הרבה מאד דברים וגם על הרפורמה. אנחנו יודעים שיש לנו גם שם דברים שצריכים לעשות יותר טוב. אנחנו לא מתכחשים. אני אומר שדבר ראשון נוצר אינטרס לגוף מאד חזק, שגם יש לו את היכולת התפעולית לעשות את זה, לעשות את זה. אנחנו לא מסתפקים בזה. אמרתי, יש תכנית שאנחנו עושים ותרחיב עליה רונית דודאי, לעמיתים לזכויות, שזה אנשים משוקמים שעוברים הכשרה והם אמורים להיות גם סוג של מסבירנים. אנחנו עושים במקביל גם מתאמי טיפול ודברים אחרים.

<היו"ר קארין אלהרר:>
מתי יהיו לכולם מסגרות מגורים? בוקר טוב רונית. רגע אדוני, סיימת?

<משה בר סימן טוב:>
אני רק אומר דבר אחד לפני שנעביר לרונית, כי זה כן משהו שאני מקווה שהוא לא רק במגרש שלנו, אבל אני מקווה שכן ישתפר. זה כל הממשק עם רווחה. בוא נגיד ברמה הקונספטואלית, דיברנו על זה קודם, אנחנו לא מוותרים על השירות הזה בשום צורה והשירות הזה הוא מאד מאד חשוב למשרד הבריאות, אבל זה שירות שבמהות שלו הוא יותר שירות רווחתי משירות בריאותי. אנחנו לא רוצים לשנות את זה. אנחנו לא מחפשים להעביר את השירות הזה אלינו. אנחנו רוצים גם את השירות, גם את האנשים שעוסקים בזה וגם את המטופלים, אבל זה אומר שאנחנו צריכים לעבוד מאד מאד טוב על הממשקים עם משרד הרווחה ואני יודע שיש לנו שם הרבה מאד מה לעשות. גם המנכ"ל הקודם, זיכרונו לברכה - - -

<היו"ר קארין אלהרר:>
אני מבינה שהרווחה הביעו הסכמה והם מוכנים להעביר 10 מיליון שקלים.

<אביגייל וייס:>
אני עוד לא יודעת על ההסכמה, אבל אני משערת שזה בדרך.

<משה בר סימן טוב:>
אני אומר ככה, יש בדו"ח - - -

<היו"ר קארין אלהרר:>
הגיע אלינו מכתב, אז זה מפתיע שאנחנו קיבלנו אותו לפניכם. 

<משה בר סימן טוב:>
מהות הקושי עם משרד הרווחה, שהוא קושי מובן, הם באים ואומרים אנחנו משרד רווחה, אנחנו לא משרד הבריאות. אבל בסוף בחיים של האנשים הם צריכים גם רווחה וגם בריאות ואנחנו לא צריכים ליצור את זה הדיכוטומיה - - -

<היו"ר קארין אלהרר:>
ברור, הנוכחות צריכה להיות גם וגם.

<משה בר סימן טוב:>
ומצד שני לא פותרים בעיות באמצעות העברה ממקום למקום של אחריות. אני מקווה שאביגדור קפלן, המנכ"ל הנכנס, שיש לו עבר עשיר במערכת הבריאות, יהיה עם אוריינטציה לנושא הזה; ובעזרת האנשים הטובים שם אנחנו נצליח גם לשפר את הממשקים איתם. 

<היו"ר קארין אלהרר:>
אני אומר בעניין הזה של משרד הרווחה – משרד הבריאות – שראינו שגם הוועדה הבין משרדית לא עבדה יותר מדי בתקופה מסוימת, ואז כשהיא התחילה לעבוד, אם לא הייתי חוזה במו עיני בדבר הזה, שאחד מנסה להעביר לדלת של השכן שלו, בצורה הכי קונסיסטנטית והכי לא מסתכלת על האזרח, אז לא הייתי מאמינה. 

בסוף אני מאד אוהבת את הקונספט של הבין משרדי, רק למרבה הצער זה פשוט לא עובד. אז נשאלת השאלה האם בסופו של דבר אנחנו לא נגיע, תקשיבו, אני עוד דקה מתה פה. זה אף פעם לא קורה לי.

אני לא אומרת שמשרד אחד צריך להטיל את כל האחריות על האחר, אבל בסופו של דבר זה לא מוכיח את עצמו. נשאלת השאלה האם אתם עליתם על הסטרטאפ של איך זה יעבוד. כי זה נכון שלהעביר 10 מיליון זה נחמד, אבל זה לא - - -

<משה בר סימן טוב:>
בעיני צריכה להיות בסוף הפנמה שלאוכלוסייה שבאחריותנו אנחנו צריכים לספק לה שירותים שהם גם רווחה וגם בריאות. ובאוכלוסייה באחריות בריאות, יש קו תפר איזו אוכלוסייה נמצאת באחריות מי וקו התפר הזה הוא חשוב. באוכלוסייה שהיא באחריות של הרווחה יש גם אימפוט של בריאות שהם צריכים לספק לה. לא צריך לפחד מזה, כמו שאנחנו, כשהרבה מאד עובדים ועובדות סוציאליות ואנשי רווחה שעובדים במשרד הרווחה והם בתפקידי ניהול ועושים עבודה טובה, אותו דבר צריך יהיה לפתח גם במשרד הרווחה.

אני מקווה שגם בזה אנחנו נשתפר ובזה בסדר. יש לנו מקרה של מה שנקרא הסיעודיים הצעירים, שבו אנחנו כן עושים איזה שהוא פיילוט לקחת אוכלוסייה שהיום נמצאת במסגרות בבתי חולים, גם אם הם בתי חולים במחלקות אולי לצעירים, הם עדיין בבתי חולים ולא נמצאים בקהילה. אני מקווה שזה כן יהיה איזה שהוא כוח חלוץ שיראה שאפשר לעשות את הדברים אחרת ואז נוכל לשכפל את זה לעוד מקומות, בלי שבאמת יהיה תמיד את הפחד ההדדי הזה שמנסים לעבור אחריות ביטוחית, אחריות ממשלתית.

<היו"ר קארין אלהרר:>
שאלה אחרונה אדוני, לעניין מסגרות המגורים לנכי נפש בקהילה. בתכנון – אני יודעת שאתם עובדים בצורה מאד מסודרת ויש לכם תכניות לא רק לשנה הקרובה, גם לא רק לשנתיים הקרובות אלא באמת איזו תכנית חומש כזאת. אז אני שואלת האם יש לכם איזה שהוא צפי תכנוני, לא נעמוד על הסטופר. למתי יהיו מסגרות דיוריות בקהילה לנכי נפש, לכל דורש.
<משה בר סימן טוב:>
אז רונית תרחיב על זה, אבל כן מכרז הדיור נועד לעשות את זה. עכשיו כן צריך לומר פה שבעיות הנדל"ן של מדינת ישראל לא פוסחות עלינו. כלומר גם אנחנו מתמודדים עם תחרות יותר קשה ועם מחירים שהולכים ועולים. זה אותה מערכת. אבל כן מכרז הדיור נועד לתת גם תבנית של מענים וגם מכרז, שבסוף יהיו בו מענים. אנחנו נעביר את זה.

<היו"ר קארין אלהרר:>
רק לכמה אנשים זה מספיק את זה.

<משה בר סימן טוב:>
רונית תוכל לפרט, ברשותך.

<עדית סרגוסטי:>
לקהילות המשקמות היא שואלת.

<משה בר סימן טוב:>
לא, היא שואלת - - 

<עדית סרגוסטי:>
לא, קארין שאלה על הקהילות. 

<משה בר סימן טוב:>
קהילות משקמות את מדברת?

<עדית סרגוסטי:>
כן.

<משה בר סימן טוב:>
אז הקהילות המשקמות זו שאלה קצת יותר מורכבת. אני אומר לך מה אנחנו חושבים שאנחנו יודעים ומה אנחנו מצפים לגלות. יש שאלה כמה אנשים נמצאים במסגרות, נמצאים בבתי החולים לצורך העניין, בין אם במגורים הטיפוליים ובין אם במחלקות כאלה ואחרות לאשפוז ממושך, בבתי החולים שיכולים להיות בקהילה. כמה יש כאלה? המספר נע בין כמה מאות לאלף, מאה אלף מאתיים. אנחנו לא יודעים. בסוף.

<היו"ר קארין אלהרר:>
אוקיי, זה רק בבתי החולים.

<משה בר סימן טוב:>
זה בבתי החולים. אני כרגע ממקד את זה בבתי החולים. אנחנו בתקציב 2017-2018 מתכוונים להתחיל להוציא כמה מאות. אנחנו מאפיינים את השירותים - - -

<היו"ר קארין אלהרר:>
כמה מאות? 700?

<משה בר סימן טוב:>
כמה מאות.

<היו"ר קארין אלהרר:>
לא, אבל כמה מאות - - -

<עדית סרגוסטי:>
מאה וחצי. 

<היו"ר קארין אלהרר:>
אדוני המנכ"ל יש כמה מאות 200, ויש כמה מאות 500 או 600.

<משה בר סימן טוב:>
ויש גם מגבלה תקציבית.

<היו"ר קארין אלהרר:>
לא, אז בגלל זה אני שואלת.

<משה בר סימן טוב:>
אנחנו עוד לא סגרנו את תכניות העבודה לשנת 2017, למרות ששנת 2017 התחילה. תכניות העבודה יסגרו בסוף החודש הזה, תחילת החודש הבא, נראה את מסגרות התקציב הכוללות שיש לנו, נראה את סוג השירותים, נתעדף איזו אוכלוסייה אנחנו רוצים להוציא קודם. אנחנו גם רוצים ללמוד. אנחנו נוציא את הקבוצה הראשונה של אוכלוסייה. ואנחנו גם, בוא נגיד אחרי שנחליט, אין בעיה שאנחנו נדווח לכם כמה אנחנו הולכים להוציא ובאיזה טווח זמן. יהיה צריך לעשות מכרזים. יש פה עבודה, אבל אנחנו מתחילים לעשות את זה ולאט לאט גם נלמד על הצרכים הייחודיים של האוכלוסייה הזאת ומה החסמים לאוכלוסייה האחרת. 

זה תהליך שלא ייגמר בשנתיים האלה, אבל במהלך השנתיים האלה ייצא נתח משמעותי של אוכלוסייה ואחריו אנחנו נדע לאפיין יותר. אני אומר, יש פה גם שאלת משאבים. היא תמיד קיימת. אנחנו לא מתעלמים ממנה.

<אורלי לוי אבקסיס (ישראל ביתנו):>
יש לכם הערכה כמה זה עולה? אתה אומר בעיה תקציבית - - -

<משה בר סימן טוב:>
הקצנו לזה. בסדר, אני אומר שבתכנון לשנים 2017-2018 הקצנו לזה מסגרת תקציב. 

<אורלי לוי אבקסיס (ישראל ביתנו):>
שהיא?

<משה בר סימן טוב:>
אנחנו עוד נסגור את זה, כי יש לנו בסוף את התעדופים הסופיים ויש קיצוץ חדש שהשיתו עלינו. יש לנו הרבה - - -

<אורלי לוי אבקסיס (ישראל ביתנו):>
מה, חדש שאנחנו עוד לא יודעים עליו?

<משה בר סימן טוב:>
קיצוץ שהגיע אחרי שאנחנו כבר סגרנו את ה - - -

<אורלי לוי אבקסיס (ישראל ביתנו):>
אבל הבנתי שיש עודף בגביית מיסים. 

<היו"ר קארין אלהרר:>
יש 10 מיליארד פנויים להבנתי. 

<אורלי לוי אבקסיס (ישראל ביתנו):>
שלא ילכו למערכת הבריאות.

<משה בר סימן טוב:>
חברת הכנסת קארין אלהרר, עזבי. 

<היו"ר קארין אלהרר:>
אדוני מכיר את התחשיבים יותר ממני.

<משה בר סימן טוב:>
מכיר אותם מכל הכיוונים. 

<היו"ר קארין אלהרר:>
נו?

<משה בר סימן טוב:>
ובסוף יש את המסגרת שהקצתה לנו הממשלה, היא הקצתה לנו את זה אחרי הרבה מאד - - - לא פשוטות של - - -
<היו"ר קארין אלהרר:>
לא הבנתי, אז כל הסיסמאות האלה: הוספנו, הוספנו, הוספנו - - -

<משה בר סימן טוב:>
הוסיפו, נכון. 

<אורלי לוי אבקסיס (ישראל ביתנו):>
כדי להוריד בהמשך.

<היו"ר קארין אלהרר:>
הוסיפו אבל מקצצים?

<אורלי לוי אבקסיס (ישראל ביתנו):>
מה זה, פלט?

<משה בר סימן טוב:>
בואי, אני אגיד את הדברים לא בצורה שיפוטית אלא בצורה תיאורית.

<היו"ר קארין אלהרר:>
לא, שיפוטית זה המקום שלי עכשיו.

<משה בר סימן טוב:>
שיפוטית זה המקום שלך. אני אומר אותם בצורה תיאורית. יש תוספות משמעותיות למערכת הבריאות, אבל זה לצד עלייה משמעותית בצרכים של מערכת הבריאות. בשנים הקרובות האוכלוסייה מזדקנת, התחלואה הכרונית נהיית יותר יקרה והעלויות הטכנולוגיות הרפואיות הולכות ומתייקרות. ותוחלת החיים עולה והרבה מאד דברים, הרבה מאד תופעות שאנחנו רואים אותן. אנחנו רואים אותם באופן ישיר למערכת הבריאות.

אז יש לנו תכנית מיטות, שאנחנו הולכים להוסיף בחומש הקרוב מעל 2,000 מיטות במערכת הבריאות. זו בשורה גדולה למערכת, שנמצאת ב - - -

<אורלי לוי אבקסיס (ישראל ביתנו):>
זה ברור.

<משה בר סימן טוב:>
את יודעת, כשאני מסתכל על צפי האוכלוסייה המבוגרת והגידול שלה במערכת הבריאות, אני אומר לכם בכנות, זה יהיה בסטנדרט יותר נמוך. אין מה לעשות.

<היו"ר קארין אלהרר:>
אדוני, אין לי ספק שאיפה שלא נשים את האצבע יש צרכים. עכשיו, אני רק אומרת, מזל שיש כסף שמתפנה. אולי אנחנו, חברי הכנסת נסייע, על מנת שהכסף יגיע לבריאות.

<משה בר סימן טוב:>
אני אמרתי - - -

<היו"ר קארין אלהרר:>
מירב, באת בזמן לחתום על השיק. 

<משה בר סימן טוב:>
אז אמרתי בדיון - - - באופן אמיתי מה אני חושב שצריך לעשות ב - - -. 

<היו"ר קארין אלהרר:>
גברתי, לשתות משהו? 

<משה בר סימן טוב:>
אני לא מתחמק. אני אומר באופן אמיתי ואת זה אמרתי אפילו בתפקידי הקודם. אני חושב שמערכת הבריאות לאורך זמן צריך להגדיל לה את המשאבים העצמאיים שלה. צריך להעלות את דמי ביטוח הבריאות בשביל הרפורמה בסיעוד ובשביל דברים אחרים. בסוף, כשיש ממשלה שצריכה בלילה אחד או בשני לילות ואחר כך בעוד כמה דיונים בכנסת להכריע בין כל כך הרבה צרכים - - -

<אורלי לוי אבקסיס (ישראל ביתנו):>
זאת אומרת שהציבור אמור לשלם את התוספת למערכת הבריאות על ידי כך שהוא יוסיף עוד כחצי אחוז להפרשות שלנו. 

<משה בר סימן טוב:>
אלף הציבור משלם את זה בדרך זאת או אחרת. 

<מירב בן ארי (כולנו):>
הוא כבר משלם. 

<אורלי לוי אבקסיס (ישראל ביתנו):>
לא, לא, לא, אתה יודע בדיוק למה אני התכוונתי. כשאנחנו מדברים על תקציב חדש ואתה אומר שמימון יבוא בעצם מההפרשות, הרי על מה אנחנו מדברים? אנחנו מדברים על כך שכל תשלום שלנו, ביטוח בריאות ממלכתי, בסופו של דבר הציבור משלם יותר ומקבל פחות.

<משה בר סימן טוב:>
מהסיבה הפשוטה ששקל ציבורי חוסך לציבור שקל וחצי פרטי. שקל שאנחנו לוקחים ומלאימים אותו, לדוגמא טיפולי שיניים לילדים. לקחנו ואנחנו עכשיו משקיעים סדר גודל חצי מיליארד, הציבור קנה את זה בלפחות - - -

<אורלי לוי אבקסיס (ישראל ביתנו):>
אבל לא הוספתם להם. לא, אבל כדי לממן את זה, אתם הבאתם מ - - -

<משה בר סימן טוב:>
בסדר, אבל זה לא משנה.

<אורלי לוי אבקסיס (ישראל ביתנו):>
לא, זה משנה מאד. כי אם אנחנו נדרשים עכשיו לעוד חצי אחוז לכל הציבור להוסיף לדמי ביטוח בריאות ממלכתי - - - 

<משה בר סימן טוב:>
חברת הכנסת לוי - - -

<אורלי לוי אבקסיס (ישראל ביתנו):>
אז אנחנו אומרים המדינה לא תוסיף עוד כסף, הציבור יוסיף אם הוא רוצה.

<משה בר סימן טוב:>
אין אף מדינה שיש בה דמי ביטוח בריאות כאלה נמוכים ואין אף מדינה שהמעסיק לא מממן דמי ביטוח בריאות.

<אורלי לוי אבקסיס (ישראל ביתנו):>
משה, אני - - -

<היו"ר קארין אלהרר:>
אני רוצה רגע לחזור לדיון.

<אורלי לוי אבקסיס (ישראל ביתנו):>
האם לילד הזה פיללנו כאשר העברנו את חוק ביטוח בריאות ממלכתי?
<משה בר סימן טוב:>
אבל זו תוצאה ישירה של - - -

<אורלי לוי אבקסיס (ישראל ביתנו):>
ומאותו רגע המדינה התחילה לקצץ בתקציב של מערכת הבריאות. 

<היו"ר קארין אלהרר:>
סליחה שאני קוטעת. אני רק רוצה לחזור לרגע, לא להפריע לכם בדיון הכולל החשוב, אבל לחזור לנושא הדיון. אם כבר בתקציב עסקינן, אדוני יודע לומר לי מה היה הגידול בתקציב בריאות הנפש מהשנים 2015- ל-2016 ומ-2016 ל-2017?

<משה בר סימן טוב:>
אנחנו יכולים לבדוק את זה תוך כדי הדיון ולהגיד לך. 

<היו"ר קארין אלהרר:>
בסדר גמור.

<משה בר סימן טוב:>
בתקציב בריאות הנפש בכלל.

<היו"ר קארין אלהרר:>
בריאות הנפש, כן. 

<משה בר סימן טוב:>
נבדוק את זה תוך כדי ונגיד לך.

<היו"ר קארין אלהרר:>
והשיקום כמובן, כן, זה חלק מהעניין.

<משה בר סימן טוב:>
בריאות הנפש זה לרבות השיקום. צריך לדעת ש - - -

<קריאה:>
אני יכול להגיד.

<משה בר סימן טוב:>
בסדר, אנחנו נבדוק את זה תוך כדי הדיון.

<היו"ר קארין אלהרר:>
טוב, רונית, בוקר טוב. בואי ננסה לעבור על הדברים שעוד נשארו מהפעם הקודמת. ועדות ערר – אמורות להיות שש ועדות ברחבי הארץ. הן קיימות?

<רונית דודאי:>
ארבע.

<היו"ר קארין אלהרר:>
למה, איפה עוד שתיים?

<קריאה:>
ארבע זה היה. 

<עדית סרגוסטי:>
ועדה אחת שמתכנסת ארבע פעמים בשנה, לא ארבע ועדות.

<רונית דודאי:>
ארבע פעמים בשנה, כן.

<עדית סרגוסטי:>
ועדה אחת שמתכנסת ארבע פעמים בשנה ולא מתכנסת - - -

<רונית דודאי:>
ועדה אחת שמתכנסת ארבע פעמים בשנה.

<היו"ר קארין אלהרר:>
כן, אבל אמרתם שזה יגדל. מה קרה?

<עדית סרגוסטי:>
גם האחת לא.

<רונית דודאי:>
זה מה שבעצם התחייבנו. הסיפור עם ועדת ערר זה שחברי הוועדה, לפני כמה חודשים התפטרו כולם, מאחר שהם באו פעמיים ולא היו פונים והם לא היו מוכנים בעצם לבוא פעם שלישית בחינם. חברי הוועדה הם חברים שצריכים לקבל תשומות כספיות על עבודתם. 

<היו"ר קארין אלהרר:>
מה זאת אומרת, הם הגיעו בהתנדבות?

<רונית דודאי:>
הם הגיעו, אבל לא היו פונים. 

<אורלי לוי אבקסיס (ישראל ביתנו):>
אה, אתם משלמים להם פר ראש?

<רונית דודאי:>
תקצבנו אותם על פי מספר הפונים. אנחנו הפסקנו לעשות את זה, קארין. אנחנו עכשיו יצאנו במחויבות כלפיהם, שהם יבואו ויישבו בימים האלה גם אם לא יהיה פונה אחד.

<היו"ר קארין אלהרר:>
אם לא יהיה אף אחד. אוקיי.

<רונית דודאי:>
זה ממש ממש לא קל לגייס אותם מחדש. אני לא יודעת אם אתם יודעים, אבל בראש ועדת ערר עומד שופט שלום. זאת אומרת זו ועדה לגמרי חיצונית למשרד, היא מקצועית והיא נפרדת. אנחנו עכשיו מנסים להסדיר העסקה בצורה אחרת. כלומר - - -

<אורלי לוי אבקסיס (ישראל ביתנו):>
איפה יושבת ועדת הערר?

<רונית דודאי:>
פיזית היא יושבת במשרד, אבל היא בלתי תלויה. חבריה הם בלתי תלויים. הם לא - - -

<היו"ר קארין אלהרר:>
לא, אבל לאן הבן אדם צריך להגיע?

<אורלי לוי אבקסיס (ישראל ביתנו):>
לא, לא, כשאת אומרת מתכנסת, איפה היא מתכנסת? לאן האנשים צריכים להגיע?

<רונית דודאי:>
פיזית היא מתכנסת במשרד הבריאות. פיזית.

<היו"ר קארין אלהרר:>
איפה במשרד הבריאות? 

<רונית דודאי:>
במשרד הראשי.

<היו"ר קארין אלהרר:>
במשרד הראשי בירושלים?

<רונית דודאי:>
בירושלים. שוב, בגלל ה - - -

<קריאה:>
איך מגיעים אליה? 

<היו"ר קארין אלהרר:>
רגע, חברות וחברים. 

<רונית דודאי:>
דרך האתר - - -

<היו"ר קארין אלהרר:>
רגע, רונית, סליחה. 

<משה בר סימן טוב:>
הם שואלים אם הם מגיעים פיזית, או שאתם עושים את הבדיקה?

<רונית דודאי:>
כן, כן.

<היו"ר קארין אלהרר:>
אני ממש מבקשת לא להתפרץ. רונית, אבל יש ציפייה שמישהו מהצפון או מהדרום הרחוק יגיעו לירושלים לוועדת ערר?

<רונית דודאי:>
תראי קארין, הכל עניין של משאבים. יושב פה המנכ"ל. אם תהיה החלטה - כרגע יש לנו שני מועמדים לוועדת ערר – אם תהיה החלטה שוועדת הערר, בקצב הזה של האנשים שמיועדים אליה, תתכנס באזורים אחרים בארץ. אני ודאי לא אמנע את זה. כרגע, בגלל שיש כאן כמות מאד לא גדולה ואני אשמח מאד – עדית סרגוסטי – אם הכמות הזאת תוכפל ותשולש. זה ממש לא העניין שמבחינתי מהווה מעצור.
<היו"ר קארין אלהרר:>
למה את חושבת שביקשתי שהמנכ"ל יגיע? בדיוק כדי שתוכלו לתת לי תשובה שהיא מספקת.

<רונית דודאי:>
תראי, כרגע מתוכנן שהוועדה הזאת מתכנסת במשרד הבריאות. מבחינה פיזית, מבחינת הפסליטי הפיזי, חבריה יגיעו באותם תאריכים שאנחנו קבענו מראש, גם אם לא יהיו מועמדים. הם פשוט יגיעו ויקבלו על זה תשלום כדי ליצור מצב של זמינות, של תאריכים קבועים. זה הדבר שהתחייבנו אליו ולשם אנחנו פונים. 

המצב כרגע זה הנושא של ההתקשרות ביניהם ובין המשרד לנושא התשלום. אנחנו עובדים על זה בוועדת מכרזים, כמו הרופאים הפסיכיאטריים, שהם יקבלו חוזה אישי. זה המצב כרגע.

<היו"ר קארין אלהרר:>
רונית, אנחנו העברנו אלייך פנייה שממאי מבקשים ועדת ערר ועד כה טרם התכנסה. אם אין כל כך פונים, אז מה?

<רונית דודאי:>
לא, היא התכנסה. 

<עדית סרגוסטי:>
האדם המסוים הזה לא הוזמן לוועדה. ממאי. הוא פנה במאי - - -

<אורלי לוי אבקסיס (ישראל ביתנו):>
מה, אז היא מתכנסת ואז האנשים לא מגיעים אם לא מזמינים אותם?

<רונית דודאי:>
לא, לא, מזמינים אותם. בהחלט מזמינים אותם.

<היו"ר קארין אלהרר:>
לא, אז תסבירי לי איך זה הולך. 

<נורית קורן (הליכוד):>
איך זה הולך? למה אין פונים? כי בטוח יש אנשים שרוצים לערער.

<היו"ר קארין אלהרר:>
רגע, לא בטוח בכלל. 

<רונית דודאי:>
תראו, אני לא רוצה לחזור, כי זה נורא מרגיז כאן כמה אנשים שאני אומרת. כשאנשים פונים אצלנו לוועדת ערר, אנחנו מנסים לפתור להם את הבעיה. אז זה נורא מרגיז שאני אומרת את זה, אז תסלחו לי שאני אומרת את זה עוד פעם.

<היו"ר קארין אלהרר:>
לא, רונית, זה ממש לא מרגיז.

<עדית סרגוסטי:>
לא זה מה שמרגיז. 

<היו"ר קארין אלהרר:>
רונית, אבל את יודעת שזה לא מרגיז. זה לא נכון. 

<נורית קורן (הליכוד):>
רונית, אם אנשים פונים אליכם ואתם מצליחים לסדר את זה והם לא צריכים את ועדת הערר, אז זה בסדר.

<רונית דודאי:>
גם הפונה הזה שאני מכירה אותו בשמו ואת משפחתו ואת כולם, אותו פונה מפורסם, אנחנו מאד מאד מאד מנסים כרגע ליצור מצב של מענה לצרכים שלו. 

<עדית סרגוסטי:>
הבחור מחכה ממאי. 

<קריאה:>
זו חוצפה.

<עדית סרגוסטי:>
במרס הפסיקו - - -

<היו"ר קארין אלהרר:>
אני לא מוכנה להערות אגב. כל אחד שישמור את המחמאות לעצמו. 

<אורלי לוי אבקסיס (ישראל ביתנו):>
אולי זו הבעיה. אתם לא נותנים להגיע לוועדת ערר. אתם מנסים בדרך ל - - -

<רונית דודאי:>
לא. קודם כל אם זאת בעיה, אז אני אמרתי כבר - - -

<היו"ר קארין אלהרר:>
רונית, זו לא הבעיה. 

<רונית דודאי:>
אנחנו נשתדל לא לטפל בהם, כדי ש - - -

<היו"ר קארין אלהרר:>
רונית, נו, בואו. לא נהיה - - -

<אורלי לוי אבקסיס (ישראל ביתנו):>
נו, באמת. באמת.

<היו"ר קארין אלהרר:>
לא, לא נהיה ציניים. 

<אורלי לוי אבקסיס (ישראל ביתנו):>
מה, את עושה פה משחקים של - - -

<היו"ר קארין אלהרר:>
אורלי. 

<רונית דודאי:>
להיפך. להיפך אורלי.

<אורלי לוי אבקסיס (ישראל ביתנו):>
אם יש פה בעיה של בן אדם שבא ואומר אני מעוניין בוועדת ערר ואני מחכה ממאי ואת אומרת שהם התכנסו פעמיים ולא הגיעו אנשים, אז משהו פה דפוק. או שלא הזמינו אותו, או ששכחתם להזמין, או שבדרך זה לא הגיע, או שאתם צריכים לקבל אישור הזמנה. אני לא יודעת.

<רונית דודאי:>
לא שכחנו.

<היו"ר קארין אלהרר:>
אורלי, רגע, בואי ניתן לה להסביר.

<רונית דודאי:>
אורלי, לא שכחנו. 

<אורלי לוי אבקסיס (ישראל ביתנו):>
הפעמיים האלה זה חלק מהארבע פעמים השנתיות? זאת שאלה בפני עצמה. 

<רונית דודאי:>
מה?

<אורלי לוי אבקסיס (ישראל ביתנו):>
הפעמיים שוועדת הערר הגיעה לשבת ולדון ולא הגיעו המוזמנים - - -

<רונית דודאי:>
לא, לפני - - -

<אורלי לוי אבקסיס (ישראל ביתנו):>
שנייה. זה יורד מהמכסה השנתית שלכם לגיבוש של הוועדות הללו?

<רונית דודאי:>
אורלי, השינוי שעשינו בזה שאנחנו נזמין חברי ועדה גם ללא אנשים ונשלם להם, הוא קרה בעקבות הדיון שהיה פה בוועדה. אנחנו פשוט החלטנו, לקחנו על עצמנו שאנחנו בעצם מתגמלים את האנשים הללו בלי קשר למספר הפונים ובלי קשר לכך אם יש פונים או אין, כדי ליצור את הזמינות הזאת. אין לנו שום אינטרס לא לקיים את - - -

<היו"ר קארין אלהרר:>
ברור, רונית. המקרה - - -

<אורלי לוי אבקסיס (ישראל ביתנו):>
לא הבנתי. כשיושבים בוועדה - - -

<היו"ר קארין אלהרר:>
שנייה, אורלי. 

<אורלי לוי אבקסיס (ישראל ביתנו):>
לא, היא לא יודעת אם יש מוזמנים? אם אמורים להגיע או לא?
<רונית דודאי:>
יודעים, יודעים.

<היו"ר קארין אלהרר:>
רגע, אז זה מה שאני מנסה לברר, אורלי, שנייה. רונית, המקרה כמשל. אני מבינה ואני חושבת שזה דבר נכון לנסות ולפתור את הבעיה מבלי הצורך להידרש לוועדה, על אחת כמה וכמה כשמדובר בוועדה שמתכנסת בירושלים, שאדם יכול להגיע מכל קצוות הארץ. בסדר גמור. 

עכשיו אני שואלת: הוא כרגע בסטאטוס של המתנה. אני מנסה להבין איפה עובר קו התפר, שאת אומרת לא הצלחנו לסייע, אנא הגע לוועדת הערר. תסבירי לי איפה זה קורה.

<רונית דודאי:>
אנחנו למעשה קודם כל לא הרמנו ידיים. אני לא אומרת לך שלא הצלחנו לסייע, כי אנחנו עדיין מנסים.
<היו"ר קארין אלהרר:>
בסדר, רונית, אבל בינתיים ממאי אין לו מענה.

<רונית דודאי:>
הוועדה הבאה אמורה להתכנס ב-5 במרס.

<היו"ר קארין אלהרר:>
שזה עוד חודשיים. 

<רונית דודאי:>
זה התאריך הבא, על פי המתווה ששלחנו לכם.

<היו"ר קארין אלהרר:>
בסדר, רונית. אני רק שואלת.

<רונית דודאי:>
ב-5 במרס והבחור הספציפי הזה הוזמן בוודאי, אם אנחנו לא נצליח לעזור לו, לוועדה הזאת.

<מירב בן ארי (כולנו):>
איפה הוועדה, רונית?

<רונית דודאי:>
בירושלים. 

<נורית קורן (הליכוד):>
זה גרוע שלא כולם יכולים להגיע. 

<היו"ר קארין אלהרר:>
בסדר, אבל היא מסבירה.

<נורית קורן (הליכוד):>
תלוי גם כמה מקרים.

<היו"ר קארין אלהרר:>
תקשיבו, אם יש מקרה אחד שמגיע, לא סביר שהוועדה תגיע, תתכנס בארבעה מקומות שונים, כשיש מקרה אחד, כשברור מראש שאין לי מה לכנס. אבל מה שאני רוצה להבין, זה מתי אנחנו אומרים – פה אנחנו צריכים את ועדת הערר, כי כל ניסיונותינו למצוא פתרון כשלו.

<רונית דודאי:>
קודם כל הוא כן מיועד לוועדה הזו.

<היו"ר קארין אלהרר:>
הוא יודע? הוא מוזמן לדיון?

<רונית דודאי:>
הוא יודע. הוא יודע.

<עדית סרגוסטי:>
נכון לאתמול הוא לא יודע. 

<רונית דודאי:>
הוא יודע שני דברים. אחד, שאנחנו מטפלים בו ברמת מטה. 

<עדית סרגוסטי:>
טוב, חבל שנקדיש את הדיון ל - - -

<היו"ר קארין אלהרר:>
לא, אבל זה מקרה כמשל. 

<עדית סרגוסטי:>
נכון, נכון.

<היו"ר קארין אלהרר:>
אני לא דנה באיש הזה.

<עדית סרגוסטי:>
הוא לא יודע שאתם מטפלים במקרה. הוא פונה, לא חוזרים אליו. הוא מגיע אלינו בסוף, אבל מאז סוף מרס, שהפסיקו לו את השירותים, הוא כתב מכתב במאי, לא חזרו אליו. אחרי שאנחנו תזכרנו אתכם שמונה פעמים, בסוף ביקשו ממנו מחדש לקבל דו"ח. הוא שלח דו"ח, לא חזרו אליו מאז. שוב הזכרנו, שוב פנינו ועד היום הוא לא קיבל מענה. ואם אפשר, קארין, שתי מילים ואני שמחה המנכ"ל כאן כדי לשמוע - - -

<רונית דודאי:>
אבל אני כל כך שמחה שבדיון כזה, על כל מערך השיקום שנותן שירותים ל-24,000 איש, אנחנו מצאנו מקרה אחד - - -

<עדית סרגוסטי:>
לא, זה לא מקרה אחד. 

<אורלי לוי אבקסיס (ישראל ביתנו):>
עצוב מאד, יש הרבה מאד מקרים. זה לא נראה לכם הזוי? 

<עדית סרגוסטי:>
לא, לא - - -

<היו"ר קארין אלהרר:>
סליחה, סליחה.

<קריאה:>
את יודעת לכמה אנשים לקחו את הזכויות?

<היו"ר קארין אלהרר:>
גברתי, תודה רבה. תודה. רונית. 

<רונית דודאי:>
אני מכירה אותם בשם. 

<קריאה:>
היא לא מכירה.

<היו"ר קארין אלהרר:>
שנייה, רונית. באמת, את יודעת שאני באמת מעריכה את עבודתכם והמטרה היא לשפר. אין לי עניין להתנגח, בטח לא על המקרה שאת מכירה אותו. אני רק רוצה להבין את העיקרון. למשל, איך קרה – שאלה חברת הכנסת אורלי לוי-אבקסיס שאלה שהיא טובה – איך קרה שהתכנסה הוועדה ולא היו בכלל רשימת מוזמנים?

<רונית דודאי:>
לא, ודאי שהייתה. 
<היו"ר קארין אלהרר:>
אה, הייתה? והם פשוט לא הגיעו?

<נורית קורן (הליכוד):>
והם לא הגיעו?

<רונית דודאי:>
בדיון הקודם, אני רוצה להזכיר לך, אנחנו תיארנו מצב שהגיעה-. דרך אגב, הוועדה כונסה פעמיים ואף אחד לא הגיע. 

<נורית קורן (הליכוד):>
הם הוזמנו ולא הגיעו. 

<רונית דודאי:>
כן, מכל מיני סיבות. 

<היו"ר קארין אלהרר:>
אוקיי, מכל מיני סיבות.

<נורית קורן (הליכוד):>
אתם מתזכרים את האנשים יום קודם?

<רונית דודאי:>
בוודאי. אני יכולה לתת לכם את רשימת הממתינים, את הסיבות. חלקם פתרנו את בעייתם. חלקם לא הגיעו מסיבות טרגיות. יש כל מיני סיבות שקרו, אבל בוודאי שהייתה רשימת מוזמנים. ושוב, מבחינתנו האינטרס שזה יקרה. האינטרס לגמרי שזה יקרה. אנחנו רוצים לכנס את הוועדות האלה, אין לי שום עניין לא ל - - -
<היו"ר קארין אלהרר:>
טוב, רונית, רק בואי נסכם שבכל מקרה, גם אם אתם עדיין עסוקים בפתרון הבעיה, אתם מזמינים את האדם שיהיה לו את הטופס בבית - - -

<רונית דודאי:>
ברור, לגמרי.

<היו"ר קארין אלהרר:>
שביום זה וזה מתכנסת ועדת ערר.

<נורית קורן (הליכוד):>
אבל צריך גם לתזכר אותו, כי האנשים האלה בדרך כלל שוכחים.

<היו"ר קארין אלהרר:>
בסדר, זה בנוהל של תזכורת מול ועדות.

<אורלי לוי אבקסיס (ישראל ביתנו):>
יש לי שאלה, ברשותך, גברתי יושבת הראש. אני פשוט צריכה להמשיך גם לדיון אחר ולי נורא חשוב. אני כן הייתי רוצה לדעת, מאחר שאנחנו מדברים בטיפול ושיקום נכי נפש בקהילה וכדומה, כאשר אתם נוטלים את סל השיקום מאותם זכאים או מאותם אנשים שמוגדרים כתשושי נפש, נפגעי נפש – כמה? אני הבנתי שאת ישר יכולה לשלוף ולהגיד כמה היו צריכים להגיע לוועדת הערר, כמה לא הגיעו וכו'.

אני כן רוצה לדעת מכמה נטלו את הזכות שלהם, כמה כאלה שהיו תלויים באותו סל שיקום ולהבין בשורה התחתונה איך יתכן שהתלות הזו, בעיקר בנושאים שהם בנושאים של נפש, צלילות וכדומה, תלויים באותו סל, אמורים למצוא את עצמם יום למחרת נעדרי כל מימון.

<היו"ר קארין אלהרר:>
מה זאת אומרת לקחו להם את סל השיקום?

<אורלי לוי אבקסיס (ישראל ביתנו):>
הרי מה? איך אנחנו מגיעים לוועדות ערר? מה שקורה הוא שבאותן ועדות - - -

<היו"ר קארין אלהרר:>
שהם לא נמצאו זכאים. 

<אורלי לוי אבקסיס (ישראל ביתנו):>
לא, קיבלו כבר סל שיקום ואז פתאום מפסיקים להם את סל השיקום. אני כן הייתי רוצה לדעת כמה מקרים כאלה יש ובאיזה תואנות. כבר לא זכאים. - - - יש כאן סדרי התנהגות לא נאותה כלפי המטפל או המטפלת, אז זה עונש, סנקציה וכדומה. 

<מירב בן ארי (כולנו):>
אבל על זה יפסיקו להם סל שיקום?

<אורלי לוי אבקסיס (ישראל ביתנו):>
אז הם יגידו מה הסיבה האחרת, אבל יש דוגמאות שנמצאות פה באולם, שיבואו ויספרו לנו את המקרה הטרגי שלהם. איך מפסיקים באופן חד צדדי, לכאלה שתלויים על זה, שהשגרה שלהם, שהתפקוד היום יומי שלהם תלוי גם באותו סל שירותים.
<היו"ר קארין אלהרר:>
טוב, בואו ננסה לשמוע. 

<אורלי לוי אבקסיס (ישראל ביתנו):>
זה יכול להביא להתדרדרות קיצונית.

<מירב בן ארי (כולנו):>
את מכירה מקרה כזה שבגלל התנהגות של מטפל או מטפלת - - -

<היו"ר קארין אלהרר:>
רגע, נשאלה שאלה, אני רוצה תשובה.

<רונית דודאי:>
אני רוצה לענות. אני חושבת שהמערכת שלנו, ואני חושבת שהמנכ"ל פתח בזה, היא מערכת שמתרחבת ממש יום יום ושעה שעה בסוגי השירותים שהיא מסוגלת לתת ולמי שהיא נותנת אותם. ולכן אוכלוסיות רבות, שאולי לא היו נותנים להם שירותים פעם, אנחנו מצליחים כרגע לתת להם שירותים. אני אתן לכם דוגמאות. נפגעות תקיפה מינית, שאנחנו עכשיו, בשנים האחרונות מאד מרחיבים, הפרעות אכילה - - -
<אורלי לוי אבקסיס (ישראל ביתנו):>
מצוין. איך זה קשור לשאלה?

<רונית דודאי:>
רגע, רגע.

<היו"ר קארין אלהרר:>
רגע, אורלי. 

<מירב בן ארי (כולנו):>
רק תני לה לענות.

<אורלי לוי אבקסיס (ישראל ביתנו):>
לא, אם זה בשביל לבוא ו - - -

<מירב בן ארי (כולנו):>
לא. 

<היו"ר קארין אלהרר:>
אורלי, אבל שנייה. אני רוצה לשמוע את התשובה. 
<רונית דודאי:>
סבלנות, סבלנות. המקומות שאנחנו לא מצליחים הרבה מאד פעמים לתת בהם מענה ראוי, ושוב, הסיבה היא גם לכמות השירותים ויכולתם לקלוט אנשים, זה מעשים של אלימות קשה, מעשים של אביוז - - -

<קריאה:>
זה לא נכון.

<היו"ר קארין אלהרר:>
גברתי, אני אתן לך לדבר, אני מבטיחה. 

<קריאה:>
זה ממש לא נכון, גברתי. 

<רונית דודאי:>
סליחה, אני עכשיו עונה את מה שאני צריכה לענות. את אחר כך תגידי את מה שאת - - -

<היו"ר קארין אלהרר:>
שנייה, אני אתן לכולם. גברתי, אני אתן גם לך לדבר.

<רונית דודאי:>
הנושאים שאנחנו לא מצליחים להתמודד איתם, ואלה האנשים שהרבה פעמים אנחנו עושים איתם הפסקת שירותים, זה אלימות קשה, מקרים של אביוז כלפי דיירים אחרים, מקרים שקורה לנו לפעמים נושא של סמים, שנכנס לתוך המערכות שלא מסוגלות לגמרי ל - - -

<מירב בן ארי (כולנו):>
את מתכוונת של תחלואה כפולה?

<רונית דודאי:>
של תחלואה כפולה. 

<היו"ר קארין אלהרר:>
אבל זה לא חלק מהסינדרום?

<אורלי לוי אבקסיס (ישראל ביתנו):>
אז זה עונש? 

<רונית דודאי:>
רגע, רגע. לא, לא, לא, זה לא עונש. אורלי, זה לא עונש. 

<היו"ר קארין אלהרר:>
רונית, אבל זה לא חלק מ - - -

<אורלי לוי אבקסיס (ישראל ביתנו):>
זה עונש על התנהגות לא הולמת.

<רונית דודאי:>
לא אורלי. זה כאשר יש אביוז של האדם או את סביבתו הקרובה, זאת אומרת את הדיירים שקרובים אליו - - -

<היו"ר קארין אלהרר:>

רונית, אבל זה לא חלק מהבעיה? זה מה שאני שואלת.

<רונית דודאי:>
לא תמיד. נפגעי נפש זה לא דבר שווה - - -

<היו"ר קארין אלהרר:>
לא אמרתי תמיד. במקרים בהם זה מתעורר.

<רונית דודאי:>
לא תמיד. זה לא שווה אלימות. זה לא שווה. במקרים שבהם זה מתעורר אנחנו מנסים לסייע ולעזור. אין ספק שאדם יוצא מהמערכת בניגוד לרצונו רק כשכלו כל הקיצין, שהמערכת לא מסוגלת להכיל אותם.

<אורלי לוי אבקסיס (ישראל ביתנו):>
תנו לנו נתונים בכמה מדובר. אז תעבירו לנו. תראו, אני יכולה לעשות את זה דרך חופש המידע, דרך מחלקת המחקר והמידע של הכנסת.

<רונית דודאי:>
אין לי בעיה. 

<משה בר סימן טוב:>
אורלי, כל נתון שתבקשי תקבלי.

<אורלי לוי אבקסיס (ישראל ביתנו):>
אז אני מבקשת נתון לכמה אנשים הופסק הטיפול במהלך השנה.

<משה בר סימן טוב:>
תקבלו. תקבלו, בסדר. 

<אורלי לוי אבקסיס (ישראל ביתנו):>
אם זה בשל סיבה כזו או אחרת. 

<מירב בן ארי (כולנו):>
רגע, כמה ולמה.

<אורלי לוי אבקסיס (ישראל ביתנו):>
ברור ולמה. 

<מירב בן ארי (כולנו):>
כי אני לא הצלחתי להבין. 

<אורלי לוי אבקסיס (ישראל ביתנו):>
אם הם הבריאו והכל בסדר, אז מצוין. 

<קריאה:>
גם לכמה אנשים אין טיפול.

<רונית דודאי:>
אורלי, המערכת שלנו היא מערכת קהילתית. 

<קריאה:>
המערכת שלכם אוכלת ממני. 

<רונית דודאי:>
המערכת שלנו היא מערכת קהילתית. היא מערכת של אנשים שנמצאים בתוך הקהילה. אתם שמים לב שאנחנו כאן דנים ואני חייבת לומר את זה, אנחנו בעצם מדברים על אוכלוסייה שהיא מכל הקצוות. היא מאד רחבה. מאד מאד מאד לא הומוגנית ויש לה קצוות. ובקצוות האלה צריכים גם שירותים ספציפיים לטפל. לא תמיד יש לנו אותם. לא תמיד אנחנו מסוגלים לתת אותם. אנחנו מרחיבים כל הזמן.
אני גם רוצה לומר לך שיש הרבה מאד פעמים שאנחנו לוקחים על עצמנו אוכלוסיות שאפילו בבתי חולים פסיכיאטריים לא מסוגלים להתמודד איתן והם נמצאים אצלי במערכת. יש גם ציבור מסביבי. אנחנו לא נמצאים בבועה. אני צריכה ויש לי גופים - - -

<אורלי לוי אבקסיס (ישראל ביתנו):>
אמרת אנשים שלא אמורים להיות מאושפזים, לפי כל הדעות את אומרת שהם - - -

<רונית דודאי:>
יש פדופילים, יש אנשים עם - - -

<אורלי לוי אבקסיס (ישראל ביתנו):>
מה? מה? תחזרי רגע.

<רונית דודאי:>
זה לא דברים שאת היית רוצה. אנחנו גם צריכים לגלות איזו שהיא אחריות ציבורית. זה לא - - -

<אורלי לוי אבקסיס (ישראל ביתנו):>
אחריות ציבורית זה המשך טיפול. זה פיקוח.

<רונית דודאי:>
לא תמיד. לא תמיד מערכת השיקום אמורה להיות המענה היחיד כפי שהיא היום. 

<היו"ר קארין אלהרר:>
טוב, רונית, תעבירי לנו - - -

<אורלי לוי אבקסיס (ישראל ביתנו):>
אז צריך להגיד את זה. אנחנו יכולים לנסות לעזור להביא לכם את ה - - -

<רונית דודאי:>
בסדר, אני אומרת את זה ואני חושבת שהמנכ"ל אמר את זה בתחילת דבריו, בדיוק את מה שאני אומרת.

<היו"ר קארין אלהרר:>
רונית, בואי נסכם את הנקודה בזה שתעבירו - - -

<רונית דודאי:>
אני אשלח לכם את הפסקת התקשרויות בכל הארץ.

<היו"ר קארין אלהרר:>
רגע, אני אגיד לך מה. לא רק הפסקת ההתקשרות, אלא גם הסיבה, בסדר? זה דבר שהוא חשוב.

<רונית דודאי:>
יש אנשים שעוזבים את המערכת, שאני לא תמיד - - -

<היו"ר קארין אלהרר:>
בסדר גמור, אז תגידי.

<משה בר סימן טוב:>
מי שעזב נגד רצונו ביוזמתנו, בסדר? זה הנתון. 

<עדית סרגוסטי:>
וכמה אנשים נדחו על ידי ה - - -

<מירב בן ארי (כולנו):>
הוא הבין, הוא הבין.

<היו"ר קארין אלהרר:>
גברתי, בבקשה, שרה מרגוליס. 

<שרה מרגוליס:>
שמי שרה מרגוליס. נעים מאד גברת דודאי, שאף פעם לא ענית לתלונות שלי, גם לפני שנה וגם בחודש אוגוסט 2016. 

<רונית דודאי:>
או, או, כמה ענינו, שרה.

<שרה מרגוליס:>
שרה מרגוליס, ידועה בשם צהלה במשרד הבריאות. אז אני גרה ביפו ומיוני 2015 מחזיקה בשירותי סל שיקום. מאד שמחתי לקבל את שירותי סל השיקום, כי איזו שנה וחצי לפני זה בעצם הייתי סגורה בבית ומעט הלכתי לעמותת כנפיים בתל אביב לצייר. האווירה הייתה מאד מאד נהדרת. אנשים מקסימים, יצירתיים ותוך זמן קצר, ממש תוך כמה שבועות, פרחתי. אני מאד אוהבת לצייר וזה גן עדן. ממש גן עדן. לקום בבוקר, וארבע חמש שעות לצייר. 

התחלתי לחייך, לדבר, להרגיש צלם, בן אנוש, להעלות על דעתי שאולי גם עבורי יש סיכוי לקצת תקווה לחיים. ועבור בן אדם שחווה דיכאון עמוק, מחשבות אובדניות, זה לא מובן מאליו. אני לא ארחיב על זה עכשיו, זה לא ועדה פסיכיאטרית.

<אורלי לוי אבקסיס (ישראל ביתנו):>
את עדיין מקבלת את סל השיקום?

<שרה מרגוליס:>
אני זכאית, אבל לא משתמשת.

<אורלי לוי אבקסיס (ישראל ביתנו):>
למה, אם זה עושה לך כל כך טוב?

<שרה מרגוליס:>
זה עשה לי כל כך טוב לפני שנה וחצי. אין לי אמון בסל שיקום, כי אנשי מקצוע, שעברתי כל כך הרבה דברים קשים מצד אנשי מקצוע, אני לא כל כך מוכנה ללכת ולחוות שוב פגיעות. אז בעצם בכיתה של - - -

<היו"ר קארין אלהרר:>
מה? לא שמעתי את הסוף.

<נורית קורן (הליכוד):>
אני לא מבינה.
<היו"ר קארין אלהרר:>
חווית פגיעות מאנשי מקצוע?

<שרה מרגוליס:>
פגיעות מ - - -

<היו"ר קארין אלהרר:>
מאנשי מקצוע שהגיעו דרך סל השיקום?

<שרה מרגוליס:>
מאנשי מקצוע מאותן עמותות, שנותנים שירותי שיקום.

<נורית קורן (הליכוד):>
כמו מה? את יכולה להסביר כמו מה?

<שרה מרגוליס:>
בהחלט, אני ממשיכה ברשותכם. באותה כיתה של 10-12 צעירים, כמוני, בעמותה הנהדרת, באווירה נהדרת עם כל המגמות של קולנוע, מוסיקה, תיאטרון, בעמותת כנפיים, נמצא עד עכשיו בעצם בן אדם מבוגר, בן 63, שהוא התנהג לכולם וגם כלפי באלימות מילולית. הוא מקלל, נותן עקיצות ואף אחד לא עצר אות. לא העיר לו. לא מורים, לא פסיכולוגית של העמותה, לא המנהלת של העמותה. ככה. וכל המשתקמים מפחדים ממנו, כי הם יודעים, ברגע שהם הולכים ומתלוננים, אף אחד לא יעשה שום דבר והם אלה שייפגעו ממנו.

<היו"ר קארין אלהרר:>
גברתי, הוא גם משתקם?

<אורלי לוי אבקסיס (ישראל ביתנו):>
הוא איש מקצוע?

<שרה מרגוליס:>
לא, הוא לא איש מקצוע, הוא משתקם. הוא מקבל סל שיקום כמו כולם.
<היו"ר קארין אלהרר:>
משתקם, נו. אפרופו הדיון הקודם.

<שרה מרגוליס:>
הוא מתמודד. אני סבלתי.

<אורלי לוי אבקסיס (ישראל ביתנו):>
השאלה אם את אותו סל שיקום אתה יכול לקחת אותו, הוא מתנייד איתך? אם אתה אומר את השירות הספציפי הזה אני לא - - -

<היו"ר קארין אלהרר:>
לא, יש - - -

<משה בר סימן טוב:>
ועדה שמתאימה לבן אדם את השירותים. 

<היו"ר קארין אלהרר:>
זה על פי הצרכים הספציפיים. 

<משה בר סימן טוב:>
זה בדיוק התפקיד של הוועדה. 

<קריאה:>
למי פנית?

<שרה מרגוליס:>
אחרי ארבעה חודשים, שבעצם הייתי במערכת, אני הבנתי ואגב פספסתי המון ימים, לא הלכתי כי לא יכולתי להתמודד מול בן אדם שכל הזמן מתעלל בי רגשית ובצורה אלימה, אלימות מילולית תכלס, מול מורה שפשוט מסתובב ועוצם את העיניים. וכל האנשים שיושבים שם מתמודדים כמוני, מקבלים סל שיקום, אמרו לי, אם את מתלוננת למנהלת העמותה, שום דבר לא יקרה, יזרקו אותך. 

אחרי ארבעה חודשים אני ניגשתי אליה ואמרתי ככה וככה. היא אמרה לי במילים כאלה, ואני מצטטת. היא אמרה לי: הכל בראש שלך, את לא מאוזנת, את חייבת פסיכיאטר, אפילו אשפוז יום. מעכשיו אני אדבר לא איתך ישירות, אלא עם העובדת הסוציאלית שלך.

אני הייתי בהלם, כי אני בת אדם די שפוי. מתנהגת בצורה מאד שפויה. תוך ארבעה חודשים רכשתי שם מלא חברים, חברות ותוך שבועיים מצאתי את עצמי במצב, בחדר סגור של המשרד, מול אותה מנהלת ועוד שני מורים שהיא גייסה והיא פשוט אמרה לי שזאת עמותה והיא יכולה לעשות מה שבראש שלהם והיא יכולה לזרוק אותי כרגע לרחוב ואף אחד לא יתרגש מזה. היא ביקשה ממני לאסוף את החפצים שלי - - -

<היו"ר קארין אלהרר:>
גברתי, רק כדי לסכם, אני רוצה לשאול, עכשיו את בעצם לא משתמשת בשירותי סל השיקום?

<שרה מרגוליס:>
עכשיו אני סיימתי לפני שבוע אשפוז יום באיכילוב ולפני חודש לקחתי חונכת, שלוש שעות בשבוע.

<היו"ר קארין אלהרר:>
שזה דרך סל שיקום?

<שרה מרגוליס:>
כן, כן. 

<מירב בן ארי (כולנו):>
אז יש לך סל שיקום?

<היו"ר קארין אלהרר:>
אז את משתמשת בסל השיקום.

<שרה מרגוליס:>
כן, אני משתמשת, אבל אני לא רוצה, בשנה האחרונה, אחרי שעברתי עם אותה מנהלת, אני עוד ניסיתי לחזור לכנפיים. הייתה לי תקווה. אני התלוננתי למשרד הבריאות. עברתי שלוש פגישות במשרד הבריאות, ברחוב הארבעה. כתבתי לרכזת האישית - - -

<היו"ר קארין אלהרר:>
מה ביקשת?

<מירב בן ארי (כולנו):>
לחזור?

<שרה מרגוליס:>
ביקשתי שיחזירו אותי. בהחלט, כי היא לא ביררה שום דבר. היא פשוט זרקה אותי לרחוב. כעבור חודש וחצי הייתי בפגישה במשרד הבריאות, אצל רכזת מחוז תל אביב ובתחילת הפגישה עובד סוציאלי מטעם סל השיקום אמר שזאת פגישה שאנחנו פשוט נברר כאן מה יקרה להחלטות עתידיות.

<היו"ר קארין אלהרר:>
רגע, גברת. אני פשוט רוצה לתת לעוד אנשים לדבר. אני מצטערת - - -

<שרה מרגוליס:>
בהחלט. 

<היו"ר קארין אלהרר:>
אני מצטערת שאני קוטעת אותך, אני רק רוצה לוודא. היום את לא בכנפיים, את לא מציירת.

<שרה מרגוליס:>
אני לא מציירת. אני בבית, במיטה. 

<מירב בן ארי (כולנו):>
איפה את גרה?

<שרה מרגוליס:>
ביפו. 

<היו"ר קארין אלהרר:>
טוב, אוקיי. 

<שרה מרגוליס:>
אני רוצה עוד להוסיף - - -

<היו"ר קארין אלהרר:>
משפט אחרון, גברתי.

<שרה מרגוליס:>
שאני בכל זאת נתתי תקווה לשירותי סל שיקום ומרס 2016 - - - ליזם כוורת בחולון מטעם עמותת שכולו טוב ושם נפגשתי עם התנהלות לקויה. העובדת הסוציאלית צרחה עלינו ברגע שרצינו לדעת מה הזכויות שלנו, כשעמדו על שלנו. המנהלת של היזם, שם אנשים עובדים תמורת 25 שקלים לארבע שעות, מיצרים את המוצר שנמכר במלוא המחיר. היא פשוט תקתקה אותנו בקצב שהיא רצתה, יצרה אווירה תחרותית של משרד אמיתי, בשוק החופשי. לא התחשבה בשום שיקום. לא היה שם שום שיקום. 

בסופו של דבר שללו ממני את הזכות לתעסוקה שיקומית. גם התלוננתי לגברת דודאי, לגברת כנעני ומאז אני פשוט במיטה. 

<היו"ר קארין אלהרר:>
אוקיי, מאה אחוז, תודה. 

<דן בנטל:>
יש לנו פרק שלם על כל הבקרות הלקויות של משרד הבריאות, שהוא בעצם לא כל כך יודע מה קורה בשטח. זה אחד הממצאים. 
<שרה מרגוליס:>
הוא יודע, פשוט לא עונים לי אפילו. בדיוק, בדיוק.
<היו"ר קארין אלהרר:>
כן, גברתי, אני אתן לכן.
<שרה מרגוליס:>
גם מיכל בסן רוצה לדבר.

<היו"ר קארין אלהרר:>
מיכל, אני מבטיחה לתת לך גם לדבר. גברתי, בבקשה. תציגי את עצמך.

<קרן אור דורי:>
שמי קרן אור דורי. 50 שנה קיבוצניקית. עבדתי עם ילדים אוטיסטים, עם מפגרים. הייתי שם. התגרשתי. נהייתי חולת נפש. 15 פעמים אשפוזים בכפייה, קשירה למיטה. שבע פעמים ניסיונות אובדניים, מתוכם חודש בחוסר הכרה.

אני כאן לא בשביל לשחק, רונית ואני לא אלימה. אני כאן – זה לחיות או למות. זה בשבילי. כי אני רוצה להרגיש שיש לי צלם אנוש. נשלל ממני סל שיקום מזה חודש וחצי על מעשה שנראה בעיני ה-ORS, שהתנהגתי באופן אלים. הייתי שמונה חודשים במיטה בדיכאון עמוק. אחר כך הייתי שנה בבית בלי לצאת. ויצאתי. 

אני לא יכולה לנשום, כי כשאני יוצאת למאניה, אז אני אהיה מחודדת לשון, אז כבר הסומכים שלי לא יכולים לפגוע בי, כי אני מחודדת לשון. ואז האמירות שלי הן לא תוקפניות, הן מגובה העיניים. ומה שעשו לי, תארי לעצמך שהיו פורצים לך לבית - - -

<אורלי לוי אבקסיס (ישראל ביתנו):>
סוחרים בסל הזה.

<קרן אור דורי:>
ושמים לך אזיקים במשך 15 פעם. אם מישהו פה היה נשאר נורמאלי – ואני הייתי בטוחה שאני לא נורמאלית. למזלי, כאחות שכולה, קיבלתי ממשרד הביטחון זכות ללכת לפסיכיאטר אחת לשבוע. במקרה התנדבתי שם, אחרי שעזבתי את הקיבוץ ואז מצאתי פסיכיאטר אנתרופוסופי, שאני רואה אותו בין פעם בשבוע לפעמיים בשבוע והוא הציל לי את החיים. הוא אמר לי אל תשכחי מה את היית. מה את עשית בעולם הזה. תחשבי כמה זה קשה כשטוחנים לך כשאת חולת נפש, כמו שהגברת סיפרה.

אז אני אמרתי למה לי לחיות בעולם הזה? 

<היו"ר קארין אלהרר:>
גברת, את היום מקבלת סל שיקום?

<קרן אור דורי:>
כיום לקחו לי את סל השיקום.

<היו"ר קארין אלהרר:>
למה?

<קרן אור דורי:>
מאחר שהתנהגתי שלא כיאות.

<היו"ר קארין אלהרר:>
מה זה ההתנהגות הזאת?

<קרן אור דורי:>
אני לא מתכוונת כאן לשפוט את זה אם זה היה כיאות או לא.

<היו"ר קארין אלהרר:>
אוקיי.

<קרן אור דורי:>
תאמינו לי, מעולם לא הרמתי יעד על אף אחד. אני אישה טובת לב, שהמצב של החיים, אחרי שהתגרשתי והייתי שם למעלה, מרצה בחו"ל והכל, התגרשתי ופרצה לי המאניה דיפרסייה. אז כל עוד הייתי בדיכאון, לאיש זה לא הפריע. אף אחד לא הוציא הגה. סל השיקום. אבל ברגע שאני יוצאת מהבית ומתחילה לעוף על עצמי, הם דואגים. אז הם מאשפזים אותי בדירה או בכל בית חולים פסיכיאטרי אפשרי. כי הם דואגים לי. 

אני שואלת מה זה נקרא אתם דואגים לי?

<מירב בן ארי (כולנו):>
רגע, אבל למה אשפזו אותך? מה זה לעוף על עצמך?

<קרן אור רודי:>
זה רלבנטי?

<מירב בן ארי (כולנו):>
לא, זאת אומרת אני רק רוצה להבין. 

<משה בר סימן טוב:>
לא, מירב, לא - - -

<קרן אור דורי:>
תראי, לקחו לי המון פעמים סל שיקום.

<מירב בן ארי (כולנו):>
אוקיי, אבל היא יכולה לחיות לבד?

<קרן אור דורי:>
חכי רגע, אני רוצה לומר משהו. לקחו לי הרבה פעמים סל שיקום ורק עכשיו הבנתי מדוע. כי הם מקבלים הנחיות ממשרד הבריאות, שברגע שמטופל מרים את קולו או מדבר שלא כיאות - - -
<היו"ר קארין אלהרר:>
לא, לא, רגע, קרן אור. 

<קרן אור דורי:>
אני אומרת לך, זה מה שנאמר לי בסל השיקום.

<היו"ר קארין אלהרר:>
בסדר, קרן אור, רגע, רגע - - -

<אורלי לוי אבקסיס (ישראל ביתנו):>
אז בואי נשאל את משרד הבריאות מה נחשב התנהגות אלימה. 

<קרן אור דורי:>
בדיוק.

<מירב בן ארי (כולנו):>
היא אומרת שהיא לא הרימה יד אף פעם.

<אורלי לוי אבקסיס (ישראל ביתנו):>
אנחנו צריכים גם לזכור שאנחנו מתמודדים עם אנשים שיש להם קשיים. בגלל זה הם נמצאים במקום - - - 

<היו"ר קארין אלהרר:>
רגע, סליחה. רגע, רונית, שנייה. אורלי. גברת קרן אור, תודה. 

<רונית דודאי:>
משפט אחרון על הדבר הזה.

<היו"ר קארין אלהרר:>
רגע, רונית, רונית, שנייה, אני רוצה - - -

<רונית דודאי:>
קרן אור, קודם כל אנחנו נפגשנו - - - בחיפה.

<היו"ר קארין אלהרר:>
רונית, רונית. 

<קרן אור דורי:>
אני יודעת. הייתי אמורה לנהל את הקלאב האוס - - - וזרקו אותי משם. 

<היו"ר קארין אלהרר:>
רונית, אני מתחננת. רונית, יקירה אני לא רוצה לנהל פה דיונים אישיים. 

<קרן אור דורי:>
היא אומרת ועדת ערר. אני לא ידעתי שיש דבר כזה ועדת ערר בכלל.

<היו"ר קארין אלהרר:>
קרן אור - - -

<קרן אור דורי:>
מישהו זימן אותי לוועדת ערר? 

<קריאה:>
אף אחד.

<היו"ר קארין אלהרר:>
אני רוצה להבין. רונית, ממש תחינה, לא לנהל פה דיונים אישיים על מצבים רפואיים של אנשים. זה לא יאה ולא נאה. 

<רונית דודאי:>
 - - -

<היו"ר קארין אלהרר:>
לא, אני לא באה אלייך בדרישה הזאת. אני רק מבקשת, למען הסדר הטוב, לאחר שעלו כאן שני מקרים, אני לא יודעת אם הם מייצגים ואת מה, אבל אני כן רוצה להבין. תתני לנו דוגמאות, כי אני לא מבינה מה זה התנהגות לא ראויה. אני רוצה לדעת מה זה אומר בפרקטיקה – התנהגות לא ראויה. ואני אגיד עוד משפט - - - חברות, אני ממש מבקשת. 

<מירב בן ארי (כולנו):>
תנו לה לסיים משפט.

<היו"ר קארין אלהרר:>
אני אגיד עוד משפט בהקשר הזה. תראו, כל התחום הזה הוא תחום של התמודדות עם משהו שמישהו פעם קבע שהוא לא הנורמה. לא יודעת מי זה המישהו הזה. באמת, תמיד יש את ה - - -

<משה בר סימן טוב:>
הדברים מתעדכנים כל הזמן.

<היו"ר קארין אלהרר:>
לא, אז אני אומרת את זה במידה מסוימת של ציניות, כי אתם יודעים, מה זה החריגה מהנורמה? את יודעת, יש אנשים שאני רואה ואנשים אחרים רואים וכל אחד יש לו איזה-. ונכון, יש את ה - - -. הכל בסדר. אבל אני כן אומרת, בהינתן העובדה שההתייחסות שלנו היא לאוכלוסייה שמישהו קבע שיש חריגה מהנורמה ואז אני באה ושואלת, בואי תתני לו איזה מקראה, איזה משהו שאני אדע לבוא ולומר אוקיי, זה היה לגיטימי, זה לא היה לגיטימי. תני לי איזו קריאת כיוון.
<רונית דודאי:>
קודם כל אני חושבת שזה באמת אחת ההתמודדויות הקשות בתוך המערכת שלנו. אני לא חושבת שאמות המידה הן לגמרי מה שנקרא cut clear. הרבה מאד פעמים הנושא שבעצם מוביל אותנו הוא נושא שגם האנשים שמשרתים את האוכלוסייה הזאת בתוך יחידות השיקום, הם ראויים להגנה לא פחות מהאוכלוסייה שמטפלת ב - - -

<היו"ר קארין אלהרר:>
רונית, את יודעת שאין על זה מחלקות.

<רונית דודאי:>
רגע. ולכן אנחנו כן בנינו, ממש בשנתיים האחרונות, ויעידו כאן יזמי השיקום, אנחנו בנינו מערכת מאד מאד עשירה, שנוגעת בעצם לצוות המטפל, כדי לתת לו כלים ושם בהחלט נמצאים אמות מידה. מה זה אומר בעצם אלימות. מה זה אומר אווירת גבול, איפה יש את המעבר בין סכנה. אני מאד אשמח לשלוח לכם אלף את הנושא של נוהל אירועים חריגים, כדי שאתם תבינו איך הצוותים מדווחים אלינו.

<אורלי לוי אבקסיס (ישראל ביתנו):>
בסמכות מי לשלוח? 

<קרן אור דורי:>
זה כל כך כואב לשמוע את זה.

<אורלי לוי אבקסיס (ישראל ביתנו):>
הכי חשוב בסמכות מי. אולי צריך לעשות איזו הצעת חוק או משהו, כדי שזה - - -

<קרן אור דורי:>
וגם מי בודק, אורלי? 

<היו"ר קארין אלהרר:>
לא, אבל זה צריך להיות משהו מקצועי. 

<נורית קורן (הליכוד):>
מי קובע שהעמותות האלה מקבלות ומי המטפלים עצמם? איך אפשר לדעת מי האנשים עצמם?

<רונית דודאי:>
קודם כל יש לנו אמות מידה מקצועיות לאורך כל המערכת, כולל הנושא של הכשרות ולימודים. אני לא יודעת אם אתם יודעים, אבל בבית ספר לשיקום - - -

<אורלי לוי אבקסיס (ישראל ביתנו):>
פיקוח, פיקוח.

<רונית דודאי:>
רק בשנה האחרונה מחצית הקורסים עסקו בנושא של התמודדות עם בעיות התנהגות ואלימות וגם לתת לאנשים במערכת יותר כלים, כדי שהם יהיו מסוגלים להתמודד יותר. 

<אורלי לוי אבקסיס (ישראל ביתנו):>
האם חלק מהכלים האלה זה שלילה או איום בשלילת סל טיפול?

<רונית דודאי:>
את יודעת איך - - -

<אורלי לוי אבקסיס (ישראל ביתנו):>
לא, אני שאלתי שאלה. השאלה היא כזו: האם חלק מהכלים הוא שלילת סל טיפול או התלייה של סל טיפול או איום בשלילת סל טיפול?

<רונית דודאי:>
אורלי - - -

<היו"ר קארין אלהרר:>
לא, רונית, את תשלחי לנו את ה - - -

<רונית דודאי:>
אני רוצה לתת לכם קודם כל את הכלים שבהם אנחנו משתמשים. הכלים הם כלים שאנחנו מכניסים אותם למערכת - - -

<אורלי לוי אבקסיס (ישראל ביתנו):>
האם שלילת סל טיפול זה אחד מהכלים?

<רונית דודאי:>
אורלי - - -

<אורלי לוי אבקסיס (ישראל ביתנו):>
אם כן, זו שערורייה. 

<רונית דודאי:>
כן, כן.

<אורלי לוי אבקסיס (ישראל ביתנו):>
אם כן זו שערורייה. 

<רונית דודאי:>
כן - - - כשאדם מסכן - - -

<אורלי לוי אבקסיס (ישראל ביתנו):>
לגמרי. זה כמו שתיקח נכה ותגיד לו סליחה, עכשיו אתה לא התנהגת כפי שאנחנו רוצים, אנחנו נוריד לך את הכלי החשוב ביותר של השיקום. 

<רונית דודאי:>
אורלי, לפני חודשיים נדקרה בהוסטל מדריכה, כפסע בינה לבין המוות. אנחנו מטפלים באנשים שלפעמים יש להם גלישות פסיכוטיות. 

<אורלי לוי אבקסיס (ישראל ביתנו):>
מזעזע, אבל מה הקשר?

<משה בר סימן טוב:>
חברת הכנסת לוי - - -

<אורלי לוי אבקסיס (ישראל ביתנו):>
מה הקשר?

<משה בר סימן טוב:>
אני אנסח את זה. 

<אורלי לוי אבקסיס (ישראל ביתנו):>
תסלחו לי, האם אגף השיקום במשרד הביטחון יגיד עכשיו לפוסט טראומתיים אתם לא תקבלו עכשיו את הטיפול הנפשי, אנחנו נוריד לכם את סל השיקום כי לא התנהגת יפה עכשיו?

<משה בר סימן טוב:>
אני אנסח את זה.

<אורלי לוי אבקסיס (ישראל ביתנו):>
מה הן אמות המידה? לא. אני רוצה לדעת.

<היו"ר קארין אלהרר:>
בואו ניתן לו לענות. 

<משה בר סימן טוב:>
אני אומר לכם - - -

<אורלי לוי אבקסיס (ישראל ביתנו):>
רגע, סליחה, לפני שאתה עונה אני רק אחדד את השאלה שלי. האם סל שיקום הוא כלי הרתעתי, הוא כלי טיפולי או כלי ענישתי? השאלה היא למי יש את היכולת לבוא ולהחליט עד כאן, מהיום אתה לא תקבל את זה כי לא התנהגת יפה בעיני.

<משה בר סימן טוב:>
אני אענה בצורה שקולה, שמסבירה בדיוק את העניין. במסגרות – ואני לא מתייחס כמובן לגופו של אף מקרה, אני גם לא מכיר אותם, אנחנו נבדוק אחר כך את המקרים ונראה שגם אנחנו בודקים אותם. אנחנו שמים במסגרות גבולות לאנשים ואנחנו בהחלט מסבירים לאנשים שלהיות במסגרת יש כללים מחייבים להיות במסגרת. אגב, אני לא אמרתי את זה, אני גם ביקרתי במסגרות וראיתי מסגרות. אני רואה את הדברים מתנהלים, שוב, בדרך שבה אני יכול - - -

<נורית קורן (הליכוד):>
אבל איזה סוג של פיקוח יש חוץ מזה?

<משה בר סימן טוב:>
לא, זה לא מיקוח.

<נורית קורן (הליכוד):>
פיקוח.

<משה בר סימן טוב:>
יש את הפיקוח שלנו. אגב, הייתי שמח שיהיו לנו יותר תקנים למפקחים. יש לנו בהחלט מה להשתפר גם במערך הפיקוח והבקרה. זה לא סנקציה. זה כן אומר לבן אדם – אתה נמצא במערכת, יש בה כללים ואם אתה לא תעמוד בכללים שאתה נמצא בהם, אתה לא תוכל להיות חלק מהמסגרת. זה כן חלק מהעניין. זה בהחלט חלק מהעניין, זה חלק ממה שנועד לשים לאנשים גבולות, כי שימת הגבולות הזאת זה חלק מהתהליך הטיפולי. 

<היו"ר קארין אלהרר:>
אדוני המנכ"ל, זה נכון וברור למצבים שבהם זה גזירה שהציבור יכול לעמוד בה. אנחנו שואלות לגבי מצבים שבהם הכללים הללו, זאת אומרת, אתה יודע, אני אתן לך את המקבילה. כשמגיעות אלי פניות של ילדים עם אוטיזם, שכחלק מהסינדרום הם מנפנפים בידיים וזורקים דברים. ואז באה מנהלת בית הספר ואומרת סליחה, אתה זרקת דבר? אני משעה אותך מבית הספר.

<קריאה:>
בדיוק.

<היו"ר קארין אלהרר:>
זה המקבילה.

<משה בר סימן טוב:>
אני אענה לך תשובה.

<היו"ר קארין אלהרר:>
ברור שרוצים בית ספר נקי מאלימות.

<משה בר סימן טוב:>
אני אענה לך את התשובה הכנה. היא נכונה גם למסגרות הפסיכיאטריות וגם כשאנחנו מתמודדים עם עולם ההגבלות והיא נכונה גם כאן. ברור שאם היינו יכולים להכפיל ולשלש את היקף כוח האדם והמשאבים שיש לנו במערכת, היכולת שלנו להכיל תופעות קיצוניות הייתה יותר גדולה. היינו צריכים לקשור פחות, היינו צריכים להגביל פחות במערכת הפסיכיאטרית, והיינו יכולים להכיל אוכלוסיות יותר מורכבות במערכת השיקום.

מה שאנחנו עכשיו עושים בקהילה המשקמת, זה באמת לעשות מסגרות יותר אינטנסיביות, כדי באמת לאפשר לעוד אוכלוסיות. הרי הם לא סתם לא נמצאים שם. בסוף, הדילמה שלנו זה בין מסגרות אינטנסיביות, שהן מספיקות מטבע הדברים – מה לעשות –לפחות אנשים, לבין לפתוח את השירות יותר. זה החיים שלנו. היינו שמחים - - -

<אורלי לוי אבקסיס (ישראל ביתנו):>
רגע, אז אתם מטילים סנקציות כדי להכניס מישהו אחר לתור?

<משה בר סימן טוב:>
אנחנו לא-. אני לא עונה על השאלה הזאת. זה לא שאלה שראויה להתייחסות. היא לא מכבדת - - -

<אורלי לוי אבקסיס (ישראל ביתנו):>
אנחנו יכולים להחזיר את הפרוטוקול. 

<משה בר סימן טוב:>
היא לא מכבדת, אני לא עונה עליה. 

<אורלי לוי אבקסיס (ישראל ביתנו):>
משה, זה יכול להתפרש, כי זה בדיוק מה שאתה אמרת.

<משה בר סימן טוב:>
אני עניתי.

<אורלי לוי אבקסיס (ישראל ביתנו):>
אנחנו רוצים לקבל עוד אנשים ולכן אנחנו צריכים זה. אבל עזוב, אני לא אהיה קנטרנית.

<קריאה:>
לא, לא, לא.

<משה בר סימן טוב:>
מכיוון שהיו פה עוד אוזניים ששומעות ואני מניח שזה לא מה שהן שמעו - - -
<אורלי לוי אבקסיס (ישראל ביתנו):>
אני לא אהיה קנטרנית. אנחנו נוציא את הפרוטוקול ונראה, אבל ככה זה הובן. אני יכולה לבוא ולהגיד אני מכירה אותך, אני מתעלמת מזה, לא לכך התכוונת. מקובל עלי. השאלה היא אחרת, בידי מי היכולת להפסיק סל טיפול? בידיים של מי? איזה גורם מקצועי?
<משה בר סימן טוב:>
אז אני אענה שוב ברצינות למה שאמרת. אנחנו לא שוללים לאנשים כדי להכניס אנשים אחרים. חס וחלילה. 

<אורלי לוי אבקסיס (ישראל ביתנו):>
בסדר. בידיים של מי היכולת לשלול סל שיקום? 

<מירב בן ארי (כולנו):>
מי מחליט?

<משה בר סימן טוב:>
אנחנו בונים את המסגרות בצורה שיש לה היקף כוח אדם מסוים והיכולת שלהם להתמודד עם תופעות מורכבות היא מסוימת ומוגבלת, נקודה. זה מייצר את המגרש שבו אנחנו נמצאים. 

<אורלי לוי אבקסיס (ישראל ביתנו):>
בידי מי היכולת לשלול סל טיפול?

<משה בר סימן טוב:>
רונית, הכל עובר - - -

<היו"ר קארין אלהרר:>
רגע, רגע.

<משה בר סימן טוב:>
למיטב ידיעתי הכל עובר גם - - -

<רונית דודאי:>
לגמרי. אל המפקחות האזוריות, אלינו. אני רוצה שתתייחסו - - -

<משה בר סימן טוב:>
המרכזות המחוזיות. אין דבר כזה. ספק לא שולל זכאות. הכל עובר, הסמכות - - -

<רונית דודאי:>
רגע, אני רוצה שתתייחסו - - -

<משה בר סימן טוב:>
חשוב לומר, הסמכות היא סמכות שלטונית. 

<רונית דודאי:>
בדיוק.
<משה בר סימן טוב:>
בסדר? הסמכות היא סמכות שלטונית שנמצאת בידי השלטון.

<רונית דודאי:>
אני רוצה שתתייחסו לאחוזים שזה קורה ואני רוצה שתתייחסו - - -

<אורלי לוי אבקסיס (ישראל ביתנו):>
ביקשנו את הנתונים. 

<רונית דודאי:>
בדיוק, אז אני מקדימה בעצם את הדיון. אתם צריכים להתייחס לאחוזים שזה קורה, כי אתם לא יכולים לקחת מערכת שמטפלת ב-24,000 איש - - -

<אורלי לוי אבקסיס (ישראל ביתנו):>
אם יהיו לנו המספרים נוכל להתייחס לאחוזים.

<רונית דודאי:>
ולקחת מקרה קיצון שאני מכירה אותם בשמות - - -

<אורלי לוי אבקסיס (ישראל ביתנו):>
אבל גם את לא יודעת כמה. עובדה שלא באת ערוכה ולא הבאת את הנתונים ואמרתם לי - - -

<רונית דודאי:>
אורלי - - -

<היו"ר קארין אלהרר:>
לא, לא. 
<משה בר סימן טוב:>
כל נתון שאתם רוצים אתם תקבלו - - -

<רונית דודאי:>
סליחה, אורלי - - -

<אורלי לוי אבקסיס (ישראל ביתנו):>
אז נחכה לנתונים ואז לך יהיו תשובות וגם לי יהיו תשובות.

<רונית דודאי:>
לי יש תשובות. 

<אורלי לוי אבקסיס (ישראל ביתנו):>
יש לך מושג בכמה אחוזים מדובר?

<רונית דודאי:>
אני לא אתן את זה כרגע, אורלי. אני רצינית מדי מכדי לעשות זאת.

<אורלי לוי אבקסיס (ישראל ביתנו):>
התשובות הן נגזרת של האחוזים ושל המקרים.

<רונית דודאי:>
אני אתן לך את זה בצורה מסודרת. 

<אורלי לוי אבקסיס (ישראל ביתנו):>
בסדר. אני גם רוצה לדעת למי הסמכות - - -

<היו"ר קארין אלהרר:>
בסדר. השאלה הבאה - - -

<רונית דודאי:>
בהחלט - - - סטטוטורית, בהחלט.

<אורלי לוי אבקסיס (ישראל ביתנו):>
מה זה סטטוטורית? אבל - - -

<היו"ר קארין אלהרר:>
רונית, אורלי. 

<מירב בן ארי (כולנו):>
אורלי, היא אמרה שזה המפקחות - - -

<משה בר סימן טוב:>
עובד מדינה. המפקחות המחוזיות. 

<אורלי לוי אבקסיס (ישראל ביתנו):>
השאלה היא אם הן נפגשות - - -

<היו"ר קארין אלהרר:>
רגע, אתם מפספסים את העיקרון.

<אורלי לוי אבקסיס (ישראל ביתנו):>
אבל הן נפגשות לפני כן?

<משה בר סימן טוב:>
העיקרון לדעתי בסוף - - -

<אורלי לוי אבקסיס (ישראל ביתנו):>
נפגשה איתך מפקחת?

<קרן אור דורי:>
לא, מה פתאום. היא שמעה דיווח. 

<משה בר סימן טוב:>
הוא ביכולת ובמשאבים שיש למסגרות להתמודד עם אירועים מורכבים.

<היו"ר קארין אלהרר:>
אני מבינה ואני רוצה לשאול - - -

<משה בר סימן טוב:>
זה - - - שאלה שאמרתי לכם את הטרייד-אוף.

<היו"ר קארין אלהרר:>
אדוני המנכ"ל, אני מבינה ואני רוצה לשאול שאלת המשך. תראו, זה ששוללים, אורלי, תקשיבי.

<מירב בן ארי (כולנו):>
גם צריך לדעת את התהליך של השלילה.

<היו"ר קארין אלהרר:>
אלף תהליך השלילה הוא חשוב. דבר שני שאני רוצה לשאול, שזה גם הרי בסוף לפתחכם, כי גם אם שללתי את סל השיקום, אז מה אני מציעה לבן אדם?

<משה בר סימן טוב:>
צריך להציע אלטרנטיבה.

<רונית דודאי:>
בוודאי, בוודאי. זה בא עם אלף - - -

<מירב בן ארי (כולנו):>
אם אנחנו היינו יודעים את התהליך אז היינו מקבלים - - -

<רונית דודאי:>
ואלף אופציות - - -

<היו"ר קארין אלהרר:>
אז אני מציעה, אדוני המנכ"ל - - -

<משה בר סימן טוב:>
רונית, אנחנו נשלח להם את זה בצורה מפורטת, את כל החומר. 

<נורית קורן (הליכוד):>
גם איזה חלופות יש ברגע שדבר כזה קורה.

<היו"ר קארין אלהרר:>
רונית, אני מבקשת ממך, לסיכומה של נקודה, מסמך שמסביר את כל התהליך, לרבות מה הן הסיבות, מה הם ההיקפים, איך זה מתבצע. האם המפקחת המחוזית או האזורית נפגשת עם האדם - - -

<קריאה:>
אם יש שימוע.

<היו"ר קארין אלהרר:>
די, די.

<מירב בן ארי (כולנו):>
היא הבינה.

<היו"ר קארין אלהרר:>
תאמיני לי, אני מצליחה לדבר עברית שוטפת. למדתי הרבה שנות לימוד. אני רוצה להבין את זה. אני רוצה להבין האם יש מפגש אמיתי מסודר, האם יש - - -

<רונית דודאי:>
אתם - - -. שלוש פעמים נפגשים עם בן אדם. 

<היו"ר קארין אלהרר:>
רגע. רונית, בסוף מה שאני רוצה להבין עוד דבר מאד משמעותי, זה איזה אלטרנטיבות אתם מציעים. הרי להגיד לא בקהילה, אז מה, לבית החולים הפסיכיאטרי עוד פעם?

<רונית דודאי:>
לפעמים - - -

<היו"ר קארין אלהרר:>
בסדר. או לבית של ההורים, כאילו לאן? 
<קריאה:>
לבית של ההורים? - - -

<היו"ר קארין אלהרר:>
רגע. חברותי מעוצמה, אתן מאד מועצמות הדיון הזה, אבל סבלנות. באמת, זה הדבר. יכול להיות שאחרי שנקבל את התשובות תנוח דעתנו שמדובר בשוליים של השוליים ויכול להיות שנחזור למשרד הבריאות ונגיד רגע, בואו נעשה חשיבה מחודשת על הדבר הזה, יש מקום לשיפור. ובהכירי את משרד הבריאות, הוא יהיה עם אוזניים קשובות להצעות לשיפור. 

בסדר? הנקודה סוכמה? אדוני המנכ"ל, אני משחררת אותך.

<משה בר סימן טוב:>
תודה רבה. 

<שאול בוארון:>
יש לי שאלה בבקשה. 

<היו"ר קארין אלהרר:>
עוצמה. רגע, אז לפני שאתה הולך.

<שאול בוארון:>
יש לי שאלה. 

<היו"ר קארין אלהרר:>
לא אדוני. בזכות. 

<שאול בוארון:>
למה? למה, שנייה, שאלה קטנה.

<היו"ר קארין אלהרר:>
רגע אדוני. בזכות.

<עדית סרגוסטי:>
משה - - -

<היו"ר קארין אלהרר:>
משה, רק תשובה לארגון בזכות. 

<עדית סרגוסטי:>
אני רוצה עוד שתי דקות מזמנך לפני שאתה הולך, לשתי נקודות שעלו כאן. 

<היו"ר קארין אלהרר:>
רק לתקצר, כי הוא באמת - - -

<עדית סרגוסטי:>
בתמציתיות, שתי שאלות שעלו כאן ונשמח להתייחסות שלך. המיני דיון שהתקיים כרגע לגבי בסמכות מי לשלול את השירותים וכו', ממחיש על אחת כמה וכמה את הצורך הקריטי בוועדות הערר. לשמן הן נועדו ולעניין הזה משרד הבריאות מפר את החוק – פשוטו כמשמעו – כבר 17 שנה. החוק קובע בצורה מפורשת כמה ועדות צריכות לקום, באיזו תדירות הן צריכות להתכנס, תוך כמה זמן אדם זכאי להגיע לוועדה. זה קריטי בתוך המערכת ויש לנו דיון ארוך עם המשרד בעניין הזה. 

הוגשה עתירה לבג"ץ. המשרד התחייב להקים את הוועדות האלה. זה קריטי עבור האנשים לדעת שיש להם כתובת נוספת. גם אם בסופו של יום והסיבה לזה שיש רק פונים בודדים זה נקודת תורפה של המערכת. זה לא מעיד על זה שהכל בסדר, אלא זה מעיד על זה – וקרן אור אמרה – אני לא ידעתי שיש לי אפשרות. 

אנחנו מדברים פעם אחר פעם עם אנשים. אולי זה מופיע היום על הטפסים, אנשים בפועל לא יודעים שיש להם אפשרות. ועדות הערר לא זמינות עבורם. זה קריטי לתחושה שלהם, שיש להם כתובת נוספת לפנות אליה.

<היו"ר קארין אלהרר:>
אוקיי, עדית, הנקודה הבאה.

<עדית סרגוסטי:>
הנקודה הבאה, קהילות משקמות שקארין הזכירה והתכנית. אנחנו חושבים שאם לא תהיה תכנית ארוכת טווח, ולהתחיל זה מצוין וזה נהדר וחייבים להתחיל עם זה, אבל אם לא תהיה תכנית ארוכת טווח, הדינאמיקה תהיה שיוציאו אנשים מתוך בתי החולים ואת מקום יתפסו אנשים אחרים, כי הצורך קיים. צריכה להיות תכנית ארוכת טווח איך מפרקים את המגורים הטיפוליים. אין יותר מקום בשנת 2017 למוסדות במדינת ישראל. איך מפרקים את המגורים הטיפוליים. תכנית קונקרטית. בשנה כזו וכזו יפרקו את המסגרת הזו ויעבירו את האנשים לקהילה. 

אנחנו רוצים לוודא, משה, שהחלופה תהיה קהילתית, כי כבר שמענו תכניות של להקים כל מיני כפרים וכל מיני מסגרות מוסדיות אחרות. מסגרת של 60 איש זה לא מסגרת קהילתית. אז שיהיה ברור שהחלופה - - -

<מירב בן ארי (כולנו):>
הלוואי. אני חייבת להגיד לך, בגלל שגם ביקרתי שם. הלוואי והיינו חברה צודקת שהייתה יכולה להכיל ולפרק את המגורים. 
<היו"ר קארין אלהרר:>
מה אנחנו עושים פה אם לא לייצר - - -

<מירב בן ארי (כולנו):>
כי אחת הבעיות הכי קשות של נכי הנפש בקהילה, אני יודעת את זה, כי יש לי את זה גם עם חסרי הבית, אבל גם כי באמת הלכתי והייתי אצלם – זו התופעה של הנימבי, וזה שאנשים במדינת ישראל לא רוצים אותם. שאלתי אותה ישר, על מה היא עומדת לפרק ואז היא אומרת לפרק ולשים בדירות. הלוואי. אם היינו חברה מתוקנת, שיכולה לבנות, היינו עושים את זה מזמן. 

<היו"ר קארין אלהרר:>
אבל זה המקום שלנו.

<עדית סרגוסטי:>
אבל זה המקום - -

<מירב בן ארי (כולנו):>
את יודעת איזו התמודדות למצוא דירות?

<עדית סרגוסטי:>
אבל זה המקום של משרד הבריאות ל - - -

<מירב בן ארי (כולנו):>
אבל לא, זה לא קשור. זה לא של משרד הבריאות. 

<עדית סרגוסטי:>
גם של משרד הבריאות. 

<מירב בן ארי (כולנו):>
זה ממש - - - כשבאים ורוצים לתת דירה לנכי נפש וכל הבניין והשכונה מתנגדים. איך זה קשור למשרד הבריאות?

<היו"ר קארין אלהרר:>
תודה. 

<משה בר סימן טוב:>
אני כן אומר שאלף אין שום כוונה - - -

<מירב בן ארי (כולנו):>
הלוואי ויכולנו.

<משה בר סימן טוב:>
כל המשאבים שהתפנו מהמגורים הטיפוליים יופנו למחלקות הפעילות. זה חלק מהתכנית שלנו לתגבר את המחלקות הפעילות בשביל לשפר שם את הטיפול. נשמח לשמוע את האימפוט שלכם, לפני שאנחנו יוצאים לדרך עם הקהילה המשקמת. כמו תמיד, מבטיח לכם שלא כל מה שאתם אומרים אנחנו נקבל, אבל נקשיב בקשב רב ובסוף חלק מהדברים כן מחלחלים ומשפיעים ואתם יודעים - - - 

<עדית סרגוסטי:>
ותכנית ארוכת טווח?

<משה בר סימן טוב:>
בראייה שלי אני מרגיש, אני כמנכ"ל ששומע הרבה מאד דברים, צריך להרגיש את המים. צריך לצאת לדרך לא מתוך כוונה של לשים רק רגל אחת ולהישאר, אלא לשים רגע, לראות שאנחנו מצליחים לעשות את זה, לראות שאנחנו מצליחים לאפיין את המסגרות בצורה נכונה לצרכים של האוכלוסיות שאנחנו רוצים להוציא לקהילות האלה, ותוך כדי. 

אין לנו כוונה - ואמרתי את זה גם בדיון הקודם - להגדיל את בתי החולים הפסיכיאטריים. אנחנו הולכים להוסיף בשנים הקרובות מקסימום 150 מיטות, מקסימום 30 מיטות בשנה, כדי באמת שהלחץ הזה ינתב אותנו לקהילה. לכן הצורך שלנו להוציא את מי שלא נמצא בתוך המסגרות, הולך וגדל. זה תהליך, כמו כל דבר במערכות המורכבות. אנחנו צריכים להרגיש ואז נתקדם. זאת הכוונה.

<היו"ר קארין אלהרר:>
עדית, זה יהיה בסיכום הדיון והם יענו לנו.

<עדית סרגוסטי:>
תודה.

<משה בר סימן טוב:>
תודה. 

<היו"ר קארין אלהרר:>
תודה.

<קריאה:>
רגע, אנחנו מבקשים שתקשיב לנו.

<היו"ר קארין אלהרר:>
לא, הוא חייב לצאת. אני כאן. 

<משה בר סימן טוב:>
אנחנו ניזום אתכם דיון במשרד ובו אנחנו נשמע את כולכם בצורה מסודרת. 

<קריאה:>
כן, אנחנו חצי שנה מנסים ובאנו היום בשביל לדבר איתך.

<קריאה:>
אתה מבטיח?

<משה בר סימן טוב:>
כרגע הבטחתי. מה שאמרתי עכשיו זו הייתה הבטחה. 

<היו"ר קארין אלהרר:>
זה בפרוטוקול, חברות יקרות.

<קריאה:>
כן, אבל עדיין. 

<היו"ר קארין אלהרר:>
מיכל בסן, בבקשה.

<מיכל בסן:>
אתם שאלתם למה בעצם לא נעשה שימוש בשירותים של סל שיקום. אני רוצה להסביר איך בעצם נראה מה שנקרא מפעל מוגן. במשמרת הבוקר של חנות סיפור חוזר חיפה, יושבים בין 18 ל-21 מתמודדים, מתוכם אולי שבעה עסוקים בעבודה. יש שניים בקופה ועוד חמישה בחדר המחשבים. יש בו שמונה עמדות מחשבים, חמש מהן פועלות, השאר משוטטים באפס מעשה. כולם מקבלים פחות מעשירית שכר מינימום. בחנות סטימצקי בגודל דומה לזו של סיפור חוזר מועסקות עד שלוש עובדות. כי מספיק שלוש עובדות כדי לבצע את כל העבודה שצריכה להיעשות בחנות מהסוג הזה.
בסיפור חוזר יש עד 21 עובדים, שהם בני 18 עד 21, כי על כל עובד שנמצא בחנות – בין אם הוא עסוק ופרודוקטיבי ובין אם הוא יישב בצד ויבהה בחלון, המסגרת מקבלת כסף. הכסף הזה לא עובר למתמודדים, הוא נשאר בידי היזם, שזאת קבוצת שכולו טוב. בגלל שלעבודת המתמודדים אין שום ערך, אין גם בעיה להפסיק אותה כשמתגלעים חיכוכים בין המתמודדים לבין עצמם או בין המתמודדים לבין אנשי הצוות.

חנויות סיפור חוזר לא ממוגנות, אין בהן מוניטורים פנימיים, אין בהן סורגים ואין בהן לחצני מצוקה. קונפליקטים בין מתמודדים מסתיימים בהשעיה, ולא בהכרח של הצד האלים. אני יכולה להביא גם סיפורים קונקרטיים של זה. פשוט של הצד שנוכח להשעות אותו באותו רגע. מאותה סיבה ממש, העבודה בחנויות לא נראית כמו עבודה בחנות ספרים אמיתית. הרי מה יש ל-18 אנשים לעשות בחנות ספרים? אז כאמור שניים מכניסים ספרים לקטלוג, שניים מוכרים, עוד אחד נושא ארגזים ו-12 מנהלים שיחות חולין, מעשנים ולא עושים כלום. 

<היו"ר קארין אלהרר:>
אבל יש לי שאלה, מיכל. 
<מיכל בסן:>
כן.

<היו"ר קארין אלהרר:>
יכול להיות שהמסגרת הספציפית הזאת, שהיא כנראה מאד כוללנית, היא פחות מתאימה לחלק מהאנשים שיושבים שם, אבל היא מאד מתאימה לאנשים על הרצף, שזה כן - - -

<מיכל בסן:>
הגדרות השיקום של משרד הבריאות אומרות שעד 30% מהאנשים צריכים להיות מופנים בסופו של דבר לעבודה. זה יושב גם על ההגדרה של תעסוקה מעברית. אז שוב, כשההגדרה של משרד השיכון היא שעד 30% מהאנשים יופנו לעבודה, זה אומר שיש 70% אנשים שממשיכים וממשיכים לעבוד שם. ליזם בעצם אין אינטרס להפנות לעבודה בשוק החופשי אף אחד.

<היו"ר קארין אלהרר:>
אבל המתמודדים מבקשים לעבור לשוק החופשי?

<מיכל בסן:>
כן. אני נתקלתי בלא מעט אנשים שאומרים הספיק לנו כאן, הגיעו מים עד נפש ו - - -

<היו"ר קארין אלהרר:>
ובקשתם נבדקת בצורה מעמיקה?

<מיכל בסן:>
אני מניחה שחלקם כן, חלקם לא. העניין הוא ש - - -

<היו"ר קארין אלהרר:>
לא, מה זה אני מניחה? תראי, זו האשמה קשה. לבוא למשרד או - - -

<מיכל בסן:>
תראי, יש האשמות הרבה יותר קשור. הרי כשאנשים במסגרות של שכולו טובו מתלוננים על זה שמשפילים אותם בפני עוברים ושבים בקניונים ומכנים אותם – אתה סכיזופרן, אתה דפוק, למה אתה עובד כאן. כשעובדת פוטרה - - -

<היו"ר קארין אלהרר:>
מי פונה אליהם? לא הבנתי.

<מיכל בסן:>
עובדת, מישהי שלא יכלה להגיע לכאן פוטרה וסל השיקום שלה נשלל, מפני שהיא התלוננה על כך שעובד מעליה מעל בכספים. היא עברה שוב את המנהלת מעלה, היא הגיעה למנהל שכולו טוב. היא הגיעה עד לוועדת סל שיקום ושם אמרו לה סליחה, משרד הבריאות לא יכול לעשות שום דבר בקשר לזה.

<מירב בן ארי (כולנו):>
מה? אבל משרד הבריאות הוא זה ששולל את הסל, לא? לא הבנתי.

<מיכל בסן:>
שללו לה את סל השיקום כנקמה על כך - - -

<היו"ר קארין אלהרר:>
אבל המשרד הוא זה ששולל את הסל, לא העמותה. 

<מירב בן ארי (כולנו):>
לא המעסיק.

<מיכל בסן:>
המעסיק יכול להתערב, כי למעסיק יש בעצם איזו שהיא אינטראקציה עם ועדות סל שיקום. 

<היו"ר קארין אלהרר:>
רונית, את יכולה להסביר לנו? 

<מירב בן ארי (כולנו):>
מה האינטרס שלו לבטל לה את הסל? 
<מיכל בסן:>
האינטרס שלו שלא יבואו ויציבו את המתמודדת הזאת - - -

<היו"ר קארין אלהרר:>
מיכל, אני רוצה רגע להבין את הנקודה. רונית, את יכולה לתת לי הסבר איך זה קורה? את מכירה מקרים כאלה?

<מירב בן ארי (כולנו):>
לא הבנו.

<היו"ר קארין אלהרר:>
היא אומרת בסיטואציה שני דברים. 

<רונית דודאי:>
קארין, או שאנחנו מדברים פרטני או שאנחנו מדברים ברמה המערכתית. 

<היו"ר קארין אלהרר:>
לא, לא - - -

<מירב בן ארי (כולנו):>
ברמה המעשית, רונית, למעסיק יש השפעה על סל השיקום?

<רונית דודאי:>
ודאי שלא. יש ועדות מעקב, שם נדון כל מקרה. מגיעות אלינו אלפי תלונות ציבור. אנחנו באמת מטפלים במאות. מרבית האנשים שמופיעים פה אני גם מכירה בשמות שלהם, שזה לא דבר הגיוני בכלל שיקרה, אבל זה כן קיים אצלנו. ולכן אני אומרת - - -

<מיכל בסן:>
מעסיק יכול לכתוב דו"חות חריגים, הוא יכול לסלף את ה - - -

<היו"ר קארין אלהרר:>
רגע, מיכל. עכשיו תורה של רונית. 

<רונית דודאי:>
אני חושבת ששוב, יש הרבה נקודות מבט על המערכת הזאת ואני חושבת שבכל מקרה דיון כזה, במקום הזה, יכול לקחת אותנו למקרי הקיצון וזה בסדר גמור - - -

<היו"ר קארין אלהרר:>
לא, אבל רונית, אני לוקחת - - -

<רונית דודאי:>
ותמיד נלמד, אבל אין לי יכולת להגיב לדבר כזה. 

<היו"ר קארין אלהרר:>
רונית, אני לא מבקשת שתגיבי לתלונה הספציפית שעלתה. אני מבקשת לעניין העקרוני.

<רונית דודאי:>
שמה?

<היו"ר קארין אלהרר:>
האם לעמותה שמפעילה יש say לגבי שלילת סל השיקום? 
<רונית דודאי:>
תראי, לעמותה שמפעילה יש say לגבי הנושא של זווית הראייה שלה את האדם. ברור שיש לה.

<היו"ר קארין אלהרר:>
ברור.

<רונית דודאי:>
אבל ההחלטה היא לא בידיה. 

<היו"ר קארין אלהרר:>
אוקיי.

<רונית דודאי:>
אבל יש לה כן, יש לה בהחלט. אנחנו מדברים פה גם על אנשי מקצוע. שוב, הדינאמיקה שנוצרה כאן, הדימוי, הוא מאד בעייתי, כי אנחנו מדברים פה על - - -

<מיכל בסן:>
הוא לא בעייתי סתם, מדובר ב - - -

<היו"ר קארין אלהרר:>
מיכל.

<מיכל בסן:>
ששמעתי תלונות חוזרות ונשנות לגביהם. 

<היו"ר קארין אלהרר:>
מיכל, אי אפשר לנהל ככה דיון. 

<רונית דודאי:>
ברור, מיכל, זה בהחלט יכול לקרות. אני לחלוטין לא יכולה - - -

<מיכל בסן:>
איך אנשי המקצוע האלה עדיין מחזיקים בתפקידם?

<רונית דודאי:>
מיכל - - -

<מיכל בסן:>
אנשים שפוגעים באנשים, אנשים שמשפילים אותם. 

<רונית דודאי:>
מיכל, אני לא אגיד לך - - -

<מיכל בסן:>
עובדת שקנטרה עובדת לגבי העובדה שהיא נאנסה - - -

<רונית דודאי:>
מיכל, אני לא יכולה להתייחס אלייך בצורה ספציפית או על הסיפור הזה, אבל אני יכולה לומר לך שאלפי מקרים שקרו, שהיו תלונות לאנשי מקצוע, בהחלט טופלו גם ברמה מול היזמים אפילו. ולהגיד זה לא ראוי, אז זה קורה, מיכל. זה קורה. זו מערכת דינאמית, זו מערכת אנושית חיה ובועטת. 

<מיכל בסן:>
זו מערכת שבנויה בצורה שלא מעודדת שיקום.

<היו"ר קארין אלהרר:>
אוקיי, תודה. מיכל, תודה. נציגת עוצמה, מי מדברת, נילי?

<ריבי צוק:>
נילי וריבי.

<היו"ר קארין אלהרר:>
לא, או ריבי או נילי. 

<נילי ויצמן:>
יש לי משהו לומר לא בתור עוצמה, אלא מכתב שהגיע אלי. 

<היו"ר קארין אלהרר:>
אוקיי, ריבי, בבקשה.

<ריבי צוק:>
ריבי צוק מעוצמה. לפני שאני אומר את הדברים שעליהם אנחנו רוצים לשים את הזרקור, אני חייבת במילה להתייחס למה שהיה כאן. אז ראשית בשביל לתקן את הרושם, או לתת איזו פרופורציה לדברים, שכולו טוב היא עמותה העלתה את הבן שלי על דרך המלך. פשוט בשביל שיהיה איזה שהוא איזון. 

אני רוצה להמשיך. זה לא גורע מזה שנשמעים פה הרבה דברים חשובים. ובעניין הזה אני רוצה להגיד שלוש נקודות ולעבור למה שרצינו לדבר עליו. 

אחד, יש בעיה עם אנשי המקצוע, זאת אומרת לא רק אנשי מקצוע, אלא - - -

<היו"ר קארין אלהרר:>
ריבי, אני לא רוצה לדחוק בך, רק יש לך שלוש דקות.

<ריבי צוק:>
אני אגיד ממש שני דברים. יש בעיה קשה עם כוח האדם שמועסק אצל ספקי השירותים באופן כללי וספקי השירות בדיור בכלל. בעיה של רמה, יציבות, תחלופה, חוסר אפשרות ליצור יחסי אמון, נובעת בין השאר, ואנחנו נחזור לזה בכל דבר שלא ניגע בו, מהצורה שבה הדברים האלה מתוקצבים ובין השאר פערים של עשרות אחוזים בין אנשים שממלאים את אותן משרות ברווחה ובבריאות. זה לגבי אנשי המקצוע. 
אני עוברת עוד נקודה קצרה אחת. יש בעיה קשה, שעליה הצביע המבקר, של העדר בקרה והיעדרו של מנגנון חיצוני על תלונות, ולכן כאן כל פעם מישהו יזרוק משהו ואנחנו נתפוס אותו ואנחנו לא נבין מאיפה הוא בא. צריך על כל הדברים האלה לקיים דיונים מסודרים. כל דבר כאן הוא הדגמה לדברים שכבוד המבקר אמר. 

<היו"ר קארין אלהרר:>
המבקר דיבר עליהם, כן.

<ריבי צוק:>
עכשיו אני עוברת לדברים שאנחנו רוצים להתמקד בהם. דבר אחד שרציתי להזכיר, מדברים פה על 50% של אנשים שקיבלו זכאים ולא מיצו. אני רוצה להגיד שבשנת 2011, כשפרופסור אבירם נפרד ממועצת השיקום, הוא אמר שבלב כבד הוא מצביע על זה ש-25% מהאנשים שזכאותם אושרה, לא מנצלים את הזכויות. בארבע שנים השיעור הזה הוכפל. הוא הוכפל משום שסל השיקום גדל במספר האנשים שניגשים אליו והוא הולך ופוחת ומתדרדר בשירותים שהוא נותן. יש לנו חוק שיקום מפואר ויש לנו ביצוע עלוב ואנחנו על סף תהום של התרסות של עולם השיקום. 

דיברו כאן בדו"ח מבקר המדינה, ש-50% לא מנצלים והמשרד לא יודע מה החסמים. אז אנחנו בתור משפחות מרגישים שאנחנו יכולים לעזוב את המילים היפות ואנחנו רוצים להציע מה הם שני החסמים העיקריים בעינינו. יש שני חסמים גדולים. האחד שיש, הרבה מאד מקרים שהסל לא מציע שירותים מתאימים לאדם ולבעיה. וזה מתעורר מכאן וזה מתעורר משם. אז בדיון הזה הייתה- - -

<היו"ר קארין אלהרר:>
סוגי השירות או השירות הספציפי?

<ריבי צוק:>
למשל, אני רוצה להדגים משהו שמתחבר למה שאמרו כאן היום. דיברו על אוכלוסייה שיש לה בעיה של אלימות. השטח מדבר כל הזמן על זה שהוא צריך לתת תשובה גם לאנשים האחרים שבהוסטלים. האנשים שיש להם בעיות של אלימות או המשפחות שלהם, מדברים ללא הרף על זה שצריך לתת מענה להם. התשובה היא לאתר את הצרכים האלה ולהתאים את המסגרות.

יצא עכשיו מכרז חדש. אחת הצעקות של השטח היא למה לא – כמו שעשו מכרז להפרעות אכילה ומכרז לתחלואה כפולה – למה לנו נתנו דעת. כמו שאמרה בצדק חברת הכנסת לוי, הפתרון הוא למצוא להם מסגרת מתאימה. הפתרון הוא לא לזרוק אותם מתוך מערכת השיקום. 

<היו"ר קארין אלהרר:>
ברור.

<ריבי צוק:>
אז יש אוכלוסיות שונות שלא מקבלות מענה, גם במיין-סטרים שאני מיד אדבר עליו, אין מענה. 

<היו"ר קארין אלהרר:>
משפט אחרון.
<ריבי צוק:>
לא, לא, לא. עוד שנייה. 

<נילי ויצמן:>
זה לא יתכן. אנחנו שמענו הרבה ואנחנו בשטח, אנחנו האמת. 

<היו"ר קארין אלהרר:>
אז זה במקום נילי. 

<ריבי צוק:>
אוקיי. הנקודה השנייה זה הפרשנות המצמצמת שהמשרד נותן לשירותי השיקום, תוך התעלמות מוחלטת מהעוני המחפיר שנכפה על רבים מהמתמודדים ושל ההשפעה המכרעת של המחלה על היכולת שלהם להשתכר. הקצבאות שעומדות לרשות האנשים האלה הן ברובן 2,500 שקלים בברוטו, שזה 2,300 שקלים בנטו, אחרי שמנכים את קופת החולים ועוד 770 שקלים של משרד השיכון. 

<היו"ר קארין אלהרר:>
רגע, זו קצבת הנכות של הביטוח הלאומי?

<ריבי צוק:>
כן. 2,500 שקלים זו קצבת הנכות, ברוטו. בנטו זה 2,300 שקלים. ויש עוד 770 שקלים שמשרד השיכון נותן כהשתתפות בשכר דירה.

<היו"ר קארין אלהרר:>
סיוע בשכר דירה, אוקיי.

<ריבי צוק:>
בדיון הקודם נדרשנו לנושא הדיור ובישיבת המעקב הזו אנחנו רוצים לדבר על הדיור, וצר לנו שהמנכ"ל הלך ואנחנו מקווים שהוא אכן ימלא את הבטחתו. אין שיקום ללא דיור, משום אי אפשר לדבר על החלמה - - -

<היו"ר קארין אלהרר:>
ברור.

<ריבי צוק:>
אוקיי, נקצר. בימים אלה תלויה ועומדת עתירה שלישית במספר. משנת 2014 מנסים להוציא לפועל מכרז דיור. מכרז הדיור הזה כל פעם מוגש ונופל והולכים חזור ואחור והוא לא יסתיים, כי לא מוכנים לתקצב אותו כמו שצריך וצריך להבין את זה. 

אחת השאלות שמתעוררת בעתירה הזו, האם למשרד הבריאות יש חובה להשתתף בשכר הדירה. אני לא חושבת להעביר לפה את הדיון המשפטי בשאלה הזאת, אבל כן חשוב להבין את המציאות שבה היא מתעוררת ואת המשמעות שלה, בין שזה יוכרע כך ובין שזה יוכרע אחרת. מרבית המשתקמים הם לא דיירים של הוסטל. יש אוכלוסייה של עשרות אלפי אנשים שזכאים לשירותי שיקום ודיור בפוטנציה. יש בערך 12,000 שמנצלים אותם ויש מתוכם 4,000 שהם דיירים של הוסטל. ה-4,000 האלה הם לכאורה ברי מזל. יש להם 2,300 שקלים לכל צורכי החיים שלהם. אבל לפחות רכיב שכר הדירה, אם הם בהוסטל, הם מעבירים את הקצבה של משרד השיכון והם לא צריכים לשלם סכום נוסף.
כל האחרים, שזה כמעט כל האוכלוסייה, ובסוגריים אני אגיד שגם כאן זה לא ענייני, אבל לא שהמדינה משלמת את זה, היא פשוט מצפה שאם יש הפרשים בין מחיר השוק וה-770 שקלים, שהיזמים יישאו בזה. אני אומרת את זה כי זה חוזר אלינו כבומרנג, אבל זה בסוגריים.

אז אנחנו חוזרים עכשיו לכל האוכלוסייה הגדולה שיש לה את ה-770 שקלים שמשולמים על ידי משרד השיכון והיא צריכה עכשיו ללכת לקנות דירה או לשכור דירה. אמרנו כבר, יש לה בערך 3,000 שקלים לכל הוצאות המחייה כולל שכר הדירה. התוצאה היא שהנטל הכלכלי עובר למשפחות. חלק גדול מהן לא יכול לעמוד בו והאנשים פשוט נשארים בבית. 

חלק מהמשפחות הן ברות מזל, הן יכולות לעזור. הן לא יכולות לשכור ב-3,000, אבל נגיד שהן מוכנות להקצות איזה שהוא סכום שיעזור במימון שכר הדירה והן רוצות להתאמץ ולממן חדר בדירת שותפים. אנחנו לא מצפים. דירת שותפים. בקשה צנועה. דירות שותפים שהיו מודל מגורים שכיח לפני עשור, הפכו למיעוט הדירות. מזה למעלה מעשור שנים לא חל שום שינוי במספר המתמודדים שמתגוררים בדירות שותפים, כי אין היצע של דירות עם שותפים. היזמים לא מציעים דירות שותפים, כי אין שום תמריץ כלכלי לעשות את זה. ואז הילד נשאר בבית. 
עכשיו כבר המשפחה עשתה מאמץ עילאי על מנת לאפשר למתמודד עצמאות והיא רוצה גם לעצמה איזה שהוא מרחב אחרי שנים לא קלות, ואז הן מגלות שאין אף אחד שיסייע למצוא את הדירה הזאת. חברת הכנסת קורן יצאה, אבל היא אמרה בצדק – אנשים לא ממהרים להשכיר. אין מישהו שזאת החובה שלו לסייע. אותו מתמודד שהוא זכאי סל, אף אחד לא מחפש איתו, אף אחד לא מסייע לו. לא כל כך קל לו לשכור לבד. 
אם הם כבר שכרו, אז הם מגלים שהשירותים שניתנים לאדם במצב הכי קשה הם 5 שעות שבועיות, על ידי כוח האדם שאני לא אחזור ואגיד מה הבעיות שלו. ואז המשפחות מגלות שהן המטפלות העיקריות, שהוא ימשיך ויפנה בכל תקלה. שהן תידרשנה ללוות אותו באופן יום יומי ולסייע בניהול שגרת יומו והילד עוד פעם חוזר הביתה.
<היו"ר קארין אלהרר:>
גברתי, לסכם את הנקודה הזאת בבקשה.
<ריבי צוק:>
כן, אני רק רוצה להגיד שהילד הזה, שחוזר הביתה, יכול להיות בן 30, 40 ו-50. ההורים האלה שאנחנו מדברים עליהם הם בני 60 ו-70 ו-80. 
<היו"ר קארין אלהרר:>
ברור. הנושא מוכר.
<ריבי צוק:>
אוקיי. ואז אנחנו מגיעים למצעד הכי ציני שיכול להיות, שמתנהל בבית המשפט. המשרד מדבר בשני קולות. כאן שמענו שבעיית שכר הדירה תיפתר ובית המשפט – לא שאני רוצה לנהל את בית המשפט כאן – אבל בבית המשפט יש זמירה אחרת לחלוטין.
<היו"ר קארין אלהרר:>
שאומרת?
<ריבי צוק:>
שאומרת שזה לא עניין של משרד הבריאות, שזה לא עניין מערך השיקום, שהשיקום נותן שירותי תמיכה וליווי. שירותי תמיכה וליווי במציאות הזאת, זה כן עולם שיקום.
<היו"ר קארין אלהרר:>
תראי גברתי, אני לא מנהלת כאן ערכאות ערעור על בית המשפט - - -
<ריבי צוק:>
לא, לא, ברור לי לגמרי.
<היו"ר קארין אלהרר:>
רגע, וגם לא את הדיונים בבית המשפט. אני מכירה מה שבאים ואומרים לי כאן ואני מתנהלת על פי זה. ולכן בסיכום הדיון יתבקש משרד הבריאות להעביר לנו נתונים לגבי איך הוא פותר את הבעיה. אני לא כפופה לבית המשפט בעניין הזה. ייצא פסק דין, אני כמובן כפופה לו, אבל הדיונים כרגע הם לא מענייני. אני לא מכירה אותם.
<ריבי צוק:>
אני רק רוצה לתת עוד דוגמא אחת סופר מעשית, שנוגעת קצת גם לבית המשפט.
<היו"ר קארין אלהרר:>
משפט אחרון.
<ריבי צוק:>
אחרון. אם הייתה כוונה אמיתית כאילו יש מחלוקות כלכליות על כמה עולה להפעיל את המערך הזה, במקום למרוח את הדבר הזה כל כך הרבה שנים, אם היו לוקחים מומחה שמוסכם על שני הצדדים. אם באמת כאילו המחלוקת היא כלכלית – ימנה בית המשפט, יסכימו הצדדים, שיבחן פעם אחת ולתמיד את טענות היזמים אל מול טענות המשרד. נגע כמה הדברים האלה עולים ויבוא לציון גואל. 
המכרז הזה תקוע שנים כי אין כוונה אמיתית לברר את השאלות האלה ולכן הוא לא יוצא לפועל.
<היו"ר קארין אלהרר:>
אוקיי.
<ריבי צוק:>
ועוד משפטון – הוא נובע ומתקשר למה שמדברים עליו כל הזמן, על חוסר הבקרה והפיקוח. בגלל שלמשרד אין בקרה ופיקוח אמיתיים הוא לא יודע, ואז הוא חושב ש - - -
<היו"ר קארין אלהרר:>
אוקיי, תודה. תודה רבה.
<נילי ויצמן:>
אני התבקשתי על ידי משפט שלא יכלה להגיע מפאת גילם - - -
<היו"ר קארין אלהרר:>
אוקיי, משפט.
<נילי ויצמן:>
לא, הם כתבו כמה מילים שהם ביקשו. איך שהוא יש לי תמיד הרגשה שכשזה מגיע למשפחות זה בסוף הדיון ולא נותנים לנו לדבר. אני מאד מבקשת את השתי דקות שלי. 
<היו"ר קארין אלהרר:>
קדימה. שתי דקות.
<נילי ויצמן:>
המכתב הזה נכתב לי - - -
<היו"ר קארין אלהרר:>
רק שתדעי שאין לי שתי דקות. 
<נילי ויצמן:>
מתוך מצוקה וחוסר הגינות שאנחנו חווים כהורים לבת החולה בסכיזופרניה, שאיננה זוכה לדיור בקהילה. הפתרונות בשיקום נכי נפש בקהילה לא מתאימים לה. אין חשיבה על פתרונות דיור לנכי נפש יחידים שאינם מתאימים. לדאבוננו, רק בעלי אמצעים יכולים לשכור לילדיהם החולים - לא ניכנס למה שהם טוענים - עם הוצאות החשמל, שכר דירה, ארנונה, ביגוד, תרופות. מי מוכן להשכיר דירה לנפגע נפש ללא מקום עבודה או פנקס שיקים? 
הורים מבוגרים בני 80 החיים מפנסיה אחת, מוגבלים מבחינת יכולת כספית וגם חולים ובנוסף ניצול שואה, מתחננים להוסטל ונדחים כל הזמן. נאלצים כל שנה למצוא מקום מגורים חלופי לבת שלנו. תמיד דירות עלובות ומעופשות ועזובות ואנחנו נאלצים לשקר וכל הזמן להגיד שזה לא בשביל נכי נפש בגלל שאחרת לא מוכנים לזה. 
אנחנו זקוקים בעצמנו לעזרה בגלל גילנו. אנחנו בני 80 ואנחנו נאלצים לטפל בבחורה. אנחנו פונים לכל מיני גורמים ואף אחד לא עונה. ביקשנו קריטריון לקבלת שר"ם מביטוח לאומי לחולי סכיזופרניה קשים, נדחינו. לא, איננה זקוקה לעזרת הזולת – כתבו עליה. הבעיה שהזולת זה אנחנו ההורים, שקונים, סוחבים ודואגים למחייתה ולהחזקת הדירה. עכשיו למי נפנה? למי יש כסף - - -
<היו"ר קארין אלהרר:>
מי לא ענה? למי הם פנו?
<נילי ויצמן:>
הם פנו בין היתר לביטוח לאומי.
<היו"ר קארין אלהרר:>
אבל גברת, אנחנו לא בדיון על הביטוח הלאומי.
<נילי ויצמן:>
רגע, אבל אין לה סידור להוסטל. הם נדחו עשר שנים. עשר שנים הילדה נמצאת על הראש שלהם. 
<היו"ר קארין אלהרר:>
תראי, אבל שנייה - - -
<נילי ויצמן:>
עכשיו אני רוצה לומר - - -
<היו"ר קארין אלהרר:>
לא, לא, סליחה. תראי, אני לא דנה פה במקרים פרטניים, בכל הכבוד.
<נילי ויצמן:>
את המכתב נתנו לי, ביקשו ממני לייצג. 
<היו"ר קארין אלהרר:>
אז אני מבקשת - - -
<נילי ויצמן:>
אז אני לא אכנס אליו. אני רק רוצה להגיד משפט סיום. 
<היו"ר קארין אלהרר:>
רונית, את מכירה את הפנייה הזאת?
<נילי ויצמן:>
משפט סיום: למען הגילוי הנאות, כרגע שמעתי שהבעיה הזאת עומדת להיפתר, אבל אני רוצה להוסיף משפט לכולם, שחשוב שתשמעו. רונית, זה לא נגדך, אבל מי שלמעלה לא מכיר את השטח. אלפי משפחות נמצאות במצב הזה, כולל אני. ההבדל היחידי הוא שלי יש אמצעים כלכליים ולאחרים אין. ויחד עם זאת הבן שלי אומר, אני מבקש שתדאגו לי, שאני אוכל למות יחד אתכם, כי אני לא אוכל לחיות בלעדיכם.
<קריאה:>
זה נכון.
<נילי ויצמן:>
ככה זה המצב. 
<היו"ר קארין אלהרר:>
טוב. 
<שאול בוארון:>
אפשר משהו?
<היו"ר קארין אלהרר:>
כן אדוני, משפט.
<שאול בוארון:>
שאול בוארון, יושב ראש פורום היזמים. דיברו פה על הכל, אבל שני דברים שלא דיברו עליהם בכלל, על חלק מהם אולי ריבי דיברה. אלף, למה לא משווים את התנאים של בריאות הנפש לרווחה, לדיירים בעצמם? הרי יש הבדל שמיים וארץ. מדוע ברווחה נכנס דייר להוסטל או לא משנה לאן, הוא לא מוציא אגורה מכיסו. הוא מקבל הכל. בבריאות הנפש זה עולם אחר. הוא לא יכול.
שנית, אני אישית אומר את זה כיזם 20 שנה, בין הראשונים בארץ, שאני מרחם על הדיירים האלה, שיוצאים מההוסטלים לדיור מוגן, כי הם נהפכים לעניים מאנשים נורמטיביים, פחות או יותר. ופה הבעיה שהמשרד צריך לקחת את זה לתשומת ליבו. לעזור גם לאלה שיוצאים לדיור מוגן. תודה.
<היו"ר קארין אלהרר:>
תודה רבה. רונית, אני רוצה בסיכום הדיון, אני פשוט כבר אחרי הזמן, קודם כל לסכם ולומר שזה היה דיון – ומשרד הרווחה, אני מבינה שאתם לא דיברתם – אבל תינתן לכם הזדמנות בדיון הבא. 
<קריאה:>
כמה דברים - - -
<היו"ר קארין אלהרר:>
לא, אני מצטערת. אדוני, אני מבינה, אני מתנצלת. אתה דיברת בדיון הקודם, האחרים כאן לא דיברו. 
<קריאה:>
אבל - - -
<היו"ר קארין אלהרר:>
אדוני, בסוף יש זמן, חברי הכנסת היו מאד פעילים היום. אני לא יודעת אם זה מצער או משמח.
<קריאה:>
משמח.
<היו"ר קארין אלהרר:>
משמח. אז אני אומרת, בסוף יש זמן שמקצים לדיון ויש עוד דיונים שמתנהלים. אני באמת מתנצלת. הדבר היחיד שאני כן יכולה להבטיח, שיהיה דיון המשך.
תראו, אני לא אגיד פה ערימה של קלישאות, אבל הדבר שבאמת חשוב הוא שאנחנו רוצים לתת שירות שהוא טוב גם. יש חוק. כשאני מסתובבת במשלחות פרלמנטריות בעולם ואני מספרת על החוק הישראלי, זה מקור לגאווה, אבל מה אני לא מספרת? על היישום שלו.
<קריאה:>
על הביצועים.
<היו"ר קארין אלהרר:>
רונית, זה באמת מקור לגאווה ואני יודעת שאתם עושים עבודה. ואני יודעת שזה עניין של משאבים ובגלל זה ביקשתי שהמנכ"ל בעצמו יגיע לדיון ודחינו את הדיון. כי בסוף שוויון עולה כסף וזה עולה הרבה כסף לתת שירות טוב. וכל מי שיספר לכם סיפור שאפשר לרבע את המעגל, עובד עליכם. אי אפשר לתת שירות טוב בחינם. אפשר, אבל זה יד המקרה אם זה מצליח. 
אני שמעתי כאן דברים שהם חיוביים מבחינתי לגבי משרד הבריאות, ושמעתי דברים שעלו גם מחברי הכנסת וגם מהמתמודדים והמשפחות. נקודות שללא ספק נצטרך לחשוב איך לתקן אותן.
תראו, העניין של הפיקוח הוא קרדינאלי. אמרתי את זה בדיונים עם משרד הרווחה, אני אומרת את זה כאן בדיון עם משרד הבריאות. אלה בדיוק האוכלוסיות הכי מושתקות שיש. הכי מושתקות. ותמיד אמרו לי, גם אם אומרים על מישהו שהוא פרנואיד, זה לא אומר שלא רודפים אחריו. 
זו אוכלוסייה שנורא קל לתעתע ונורא קשה לבוא ולהגיד זה בדיוק מה שאני מורגל, כי אנחנו לא מורגלים לעניין ואנשי המקצוע במשרד הבריאות כן. והפיקוח של משרד הבריאות צריך לעשות הכל כולל הכל כדי לתת את השירות המתאים לצרכים.
תראו, אני לא אומרת שביד קלה מעיפים אנשים מסל השירותים, אבל אני כן אומר שצריך לעשות אקסטרה, אקסטרה, אקסטרה מאמץ, כדי לדאוג שהדבר הזה נעשה בשוליים שבשוליים, וגם כשזה נעשה בשוליים של השוליים, שתינתן אופציה שהיא פחות סגרגטיבית מאשפוזים. הרי למה התכנסנו, למה החוק הזה? כדי למנוע את הסגרגציה. כדי להגיד כולנו חברה אחת ונשב כולנו בקהילה ונפתור את זה. 
אז אם הפתרון שלנו, כשמישהו חורג מהנורמה שאנחנו מכירים, להגיד לו תשמע, מקומך לא איתנו, אז מה עשינו? מה שאני אומרת - - -
<רונית דודאי:>
קארין, אפשר הערה על הדבר הזה?
<היו"ר קארין אלהרר:>
רגע, אחרי שאני אגיד את המשפט הבא. זה בשום פנים ואופן לא אומר שדמם של העובדים או מצבם הנפשי או כל דבר שקשור ב-well being שלהם, צריך להיפגע. בשום צורה ואופן אין פה אמירה כזאת. 

את יודעת, המנכ"ל ישב כאן ושמע את הדברים והוא אמר – ואני חושבת שזו אמירה שהיא כנה והיא גם הגונה. הוא אומר ברור לי שאם היינו משקיעים בזה יותר כסף - - -
<חיה מלצר חכם:>
אבל הוא לא מוכן להשקיע בזה יותר כסף.
<היו"ר קארין אלהרר:>
רגע. 
<שאול בוארון:>
שיפוצי בתי חולים. 
<היו"ר קארין אלהרר:>
אדוני, אני באמצע הסיכום, זה מפריע. אני אומרת – הוא אמר את זה בהגינות ואני באמת מעריכה את האמירה הזאת, אבל אני אעריך הרבה יותר אחרי שהוא יבשר לי שהוא הגדיל משמעותית את התקציב לטיפול בדבר הזה, כי זה יופי להודות שצריך יותר משאבים כדי לטפל, אבל השלב הבא זה גם להקצות.
אני באמת רוצה להודות גם למנכ"ל, אפילו שהוא לא השתתף כל הדיון, אבל גם לך רונית. אני באמת יודעת שאת עושה את העבודה.
לגבי ועדות הערר: תראי, זה שיש ניסיון להמשיך ולטפל ולמצוא פתרונות יצירתיים זה מבורך בעיני. אני לא יודעת, אלא אם כן מישהו רואה את זה אחרת. בעיני זה ממש מבורך. זה לא במקום הדיון בוועדת הערר. העובדה שוועדת ערר מתכנסת אך ורק בירושלים, אני אומרת לך, אני, אם הייתי גרה בחיפה וועדת הערר בירושלים, ספק אם הייתי מגיעה. מה, אני לא רוצה לממש את הזכות שלי, אבל איך אני אגיע? וכשמדובר באנשים שהעוני הוא מנת חלקם. אני לא מדברת על המאמץ הנפשי שכרוך בזה. אני מדברת גם על המשאבים הכלכליים. על כסף. על רכבת, על האוטובוס, על ההתארגנות להגיע, שהיא גם חלק מהעניין הרבה מאד פעמים.
ואני גם מבינה שאי אפשר לנהל ועדה בכל עיר, בטח לא בכמות פניות כזאת, אבל אולי מכיוון שמדובר בכמות מצומצמת יחסית ואני לא יודעת איך ההתקשרות שלכם מול חברי הוועדה, אולי אפשר לעשות את זה ועדה נודדת, כמו שהצעתי לביטוח לאומי ביישובים מאד מרוחקים.
לאזור מסוים ירושלים עדיין תעבוד, לאזורים אחרים – לכנס כמה מקרים, שהוועדה תגיע לצפון או לדרום. רעיון. אני אשמח שתחשבו על זה.
<רונית דודאי:>
אנחנו נשמע לשקול את זה.
<היו"ר קארין אלהרר:>
כל פתרון אחר. רונית, אני מבקשת לקבל את הנושא של הפסקת התקשרויות ברחבי הארץ, סל שיקום – כמה אנשים נדחו על ידי הוועדה, כמה אנשים עזבו מרצונם. 
נוהל אירועים חריגים - את אומרת שיש נוהל מסודר, אני רוצה לקבל אותו. מסמך שמסביר את שלילת הזכאות. תנו לי את כל הסכימה איך זה עובד, מה התהליך שאדם עובר; ואני מבקשת את התכנית הכוללת למשתקמים בקהילה. כמה אנשים שאמורים לקבל מענקים בקהילה מקבלים כרגע וכמה אמורים להתווסף. 
<רונית דודאי:>
כמה אנשים ש-?
<היו"ר קארין אלהרר:>
שיגורו במסגרות קהילתיות, קהילה משקמת, מה שדיבר המנכ"ל. אני מבקשת לדעת כמה היום יש וכמה - - -
<רונית דודאי:>
אין. זה נקרא מגורים טיפוליים. 
<קריאה:>
קהילה משקמת הוא אמר.
<היו"ר קארין אלהרר:>
קהילה משקמת. אני מבקשת לדעת כמה קיימים היום.
<רונית דודאי:>
אין היום.
<היו"ר קארין אלהרר:>
אז שזאת תהיה חלק מהתשובה; ואני רוצה לדעת כמה אמורים להתווסף בכל שנה על פי התכנית שלכם, מתוך הבנה לשמיכה הפיננסית הקצרה והבנה שלא כולם יעברו בשנה. אני רוצה לדעת איך אתם מתכוונים. אמר המנכ"ל, אנחנו מסכמים כרגע את המספרים ואת התכנית. הוא לא רצה לצאת בהצהרה. אני מכבדת את זה, אבל אני כן רוצה לדעת מה התכנית - - -
<עדית סרגוסטי:>
ומה יהיה אופי המסגרות.
<היו"ר קארין אלהרר:>
ואופי המסגרות בוודאי. ושני מכתבים שהעברנו ועדיין לא קיבלנו תשובה – מה-15 בנובמבר ומה-7 בנובמבר; את כל הפרטים אני מבקשת בתוך חודש.
אני רוצה להודות לכולם, להתנצל - - - 
<רונית דודאי:>
קארין, רק משפט אחד.
<היו"ר קארין אלהרר:>
כן, בטח, רונית. בבקשה.
<רונית דודאי:>
אני חייבת לומר שבעיקרון היו פה בדיון הרבה מאד נושאים שאני חייבת לומר שהמערכת שלנו לבדה לא מסוגלת לשאת אותם, כולל כל הנושא של החריגות למיניהן, שקורות הרבה פעמים בשטח ואירועים חריגים מציפים אותנו יום יום ושעה שעה, והם מאד קשים באופיים והם מאד מאד מאד קשים על הצוותים. 
צריך לדון בפתרונות, לא רק בפתרונות במערכת השיקום, אלא בכל חלופות האשפוז ובכל הנושא של מתן סיוע פרטני - - -
<היו"ר קארין אלהרר:>
לגיטימי.
<רונית דודאי:>
בתוך ההוסטלים, על ידי הגורמים המטפלים. כי בלי זה, לפי דעתי אנחנו בהחלט הולכים למקום לא טוב. והדבר הנוסף, אני רוצה להזכיר פה שוב שמדובר היום בצוות של 50 משרות, שלא גדל והוא זה שמתפעל את כל האופרציה הזו.
<היו"ר קארין אלהרר:>
הוא לא אמור לגדול?
<רונית דודאי:>
אין לי מושג. אבל אני חייבת לומר לכם שעם כל החלומות של כולם לגבי - - -
<היו"ר קארין אלהרר:>
רונית, אני מבקשת לדעת גם בכמה הוא גדל. 
<רונית דודאי:>
קארין, עם כל החלומות של כולם לנושא של עוד פיתוח לעוד אוכלוסיות קצה, אנחנו לא נלך למקום הזה. אנחנו לא נלך למקום הזה, כי אנחנו מתחילים לקבור את עצמנו. ואם אתם רואים כאן תמונה של מקרי קצה שאנחנו לא מגיעים, היא תלך ותגדל. היא תלך ותגדל, כי יש גבול למה ש-50 מוסקטרים מסוגלים לעשות בעשייה היום יומית שלהם.
<היו"ר קארין אלהרר:>
אני מבינה את התשובה, רונית, ואני מבקשת - - -
<רונית דודאי:>
50 משרות. 50 משרות. 
<היו"ר קארין אלהרר:>
רונית - - -
<רונית דודאי:>
זה מה שיש.
<היו"ר קארין אלהרר:>
רונית, בהתייחס להערתך, את צודקת.
<רונית דודאי:>
לשיקום, זה מה שיש. זה מה שיש.
<היו"ר קארין אלהרר:>
רונית - - -
<קריאה:>
בזה היא צודקת.
<היו"ר קארין אלהרר:>
חברות, אתן מפריעות לי בסיכום. רונית, בהתייחס להערתך את צודקת ואני מסכימה איתה בלב שלב. אני מבקשת לקבל תשובה על דעתו של המנכ"ל, בכמה משרות הדבר הזה הולך לגדול בשנה הקרובה.
<רונית דודאי:>
שוב, אם אתם תדברו על הנושא של קהילה משקמת, אני כבר מצהירה פה, היא לא הולכת לקרות בלי זה.
<עדית סרגוסטי:>
אפשר להכניס את זה כשאלה.
<רונית דודאי:>
מה?
<עדית סרגוסטי:>
אני אומרת שאפשר להכניס את זה כשאלה, איך המטה נערך - - -
<רונית דודאי:>
אני לא יודעת איך אתם תתייחסו לזה, אבל אני אומרת את זה - - -
<עדית סרגוסטי:>
כמה אנשים ואיך המטה נערך.
<היו"ר קארין אלהרר:>
אבל רונית, זו שאלה חשובה. אני מבקשת לדעת האם המטה הולך לגדול בהתאם, שהמנכ"ל ייתן התייחסות בכמה הוא צריך לגדול. 
תודה רבה לכולם, הישיבה נעולה. 

<הישיבה ננעלה בשעה 12:49.>

